Sabut Kelapa: Manfaat dan Kegunaannya

Kelapa adalah sejenis tumbuhan palma yang masyhur sebagai tanaman serbaguna. Hampir keseluruhan pokok kelapa yang juga dikenali sebagai nyiur atau kerambil, daripada buah, daun dan batang dapat dimanfaatkan untuk kegunaan harian manusia. Pada kali ini kita akan menyenaraikan antara manfaat dan kegunaan sabut kelapa dalam kehidupan harian. Sabut kelapa merupakan hasil sampingan daripada industri kelapa. Sebiji buah kepada mempunyai lebih kurang 0.4 kg sabut dengan kapasiti 30% serat atau gentian.  Sabut kelapa terdiri daripada serat dan gabus. Serat yang diproses daripada sabut kelapa tinggi dengan kandungan lignin dan rendah dengan kandungan selulosa menjadikannya kuat dan tahan lama.

Pemprosesan sabut kelapa boleh dilakukan dengan dua kaedah iaitu secara pengeretan (retting) atau pengisaran (milling).  Secara umum, kaedah pengeretan boleh dikategorikan kepada beberapa jenis seperti air, embun, enzim, kimia dan mekanikal untuk menceraikan jaringan polisakarida pektin yang mengikat serat pada batang untuk mendapatkan serat secara individu. Tempoh pengeretan yang lebih pendek akan menghasilkan serat yang lebih berkualiti tinggi namun kajian mendapati pengeretan terbaik adalah hasil gabungan kimia dan enzim.  Pengeretan sabut kelapa memerlukan masa sehingga 4-12 bulan untuk menghasilkan serat yang baik, panjang dan putih bersih.

Namun dengan kemajuan teknologi pada masa kini, proses ini dapat disingkatkan dengan bantuan enzim dan kimia. Kaedah pengisaran pula terbahagi kepada dua iaitu kaedah pengisaran basah (wet milling) dan pengisaran kering (dry milling).  Pengisaran basah menghasilkan serat yang panjang, pendek dan berwarna coklat. Pengisaran kering pula dilakukan tanpa proses perendaman atau sabut hanya dibasahkan sedikit sahaja untuk menghasilkan serat yang pendek, kasar dan berwarna coklat. Antara manfaat yang dapat diperoleh daripada hasil pemprosesan sabut kelapa:

Serat kelapa adalah satu-satunya serat daripada buah-buahan yang boleh digunakan dalam industri tekstil. Antara produk yang dapat dihasilkan daripada serat kelapa adalah seperti tikar, tali, karpet dan pengisi tilam.

Serat  kelapa juga digunakan untuk menambak tanah bekas lombong. Aktiviti perlombongan telah menyebabkan perubahan pada struktur fizikal dan kimia tanah yang menyebabkan aktiviti pertanian tidak sesuai dijalankan di kawasan ini. Selain itu, risiko kepada terjadinya hakisan dan pemendapan tanah lebih tinggi di kawasan bekas lombong. Dalam hal ini, serat kelapa digunakan pada lereng lereng kawasan perlombongan untuk mengurangkan kejadian hakisan pada tanah yang ditimbun pada kawasan bekas lombong kerana keupayaan serat kelapa untuk menyerap dan menyimpan air adalah tinggi. Selain itu, serat kelapa adalah semulajadi, murah dan bermanfaat dalam jangka masa panjang kerana ia akan menjadi humus apabila terurai. Setelah penimbunan tanah dilakukan, kawasan lombong ini boleh ditanam dengan tanaman penutup bumi seperti legum dan rumput untuk mengembalikan struktur fizikal dan kimia tanah yang sesuai untuk kegiatan pertanian.

Gambut atau habuk sabut kelapa adalah bahan yang dihasilkan daripada sabut kelapa yang telah diproses dan dihancurkan untuk dijadikan sebagai medium tanaman bagi membantu tumbesaran pokok. Serbuk sabut kelapa atau lebih dikenali secara komersial sebagai cocopeat adalah salah satu media penanaman yang baik kerana nilai pH, konduktiviti elektrik, dan sifat kimia yang lain yang sesuai sebagai media penanaman. Namun, kadar upaya simpan air yang tinggi menyebabkan kadar pengudaraan cocopeat adalah rendah yang menyebabkan akar menerima kurang oksigen. Oleh itu, media lain turut ditambah ke dalam media cocopeat seperti perlite dan sekam padi yang dibakar untuk mengurangkan masalah pengudaran akar.

Kandungan lignin dan selulosa dalam sabut kelapa menjadikan ia sesuai sebagai bahan alternatif dalam pembuatan papan partikal.

Kesesuaian serat atau gentian kelapa telah dieksploitasi dalam bidang automatif dalam pembuatan kusyen kereta, tilam dan perabot.

Dalam pembuatan kuih tradisional seperti akok, bika dan bahulu, sabut kelapa dijadikan sebagai bahan bakar untuk menghasilkan kuih yang lebih beraroma.

Abu sabut kelapa mengandungi 62.43% Kalium oksida (K2O), 17.9% Silikon dioksida (SiO2) dan 8.79% Kalsium oksida (CaO), yang berguna dan berpotensi untuk menghasilkan silika. Silika digunakan dalam banyak industri namun penghasilan silika (Si02) yang tulen dan berkualiti tinggi adalah mahal kerana takat leburnya yang tinggi. Oleh sebab itu, pengekstrakan silika daripada sisa pertanian seperti sabut kelapa adalah salah satu alternatif untuk mengurangkan kos pengeluaran silika.

8. Rawatan air buangan dan lain lain

Sabut kelapa juga digunakan sebagai ‘activated carbon’ yang berpotensi sebagai bahan penyerap yang baik yang dapat membantu masalah rawatan air buangan. Sabut kelapa juga dibakar untuk menghalau nyamuk pada waktu lewat petang di kawasan kampung. Banyak lagi kegunaan sabut kelapa dilaporkan seperti sebagai bahan untuk meneutralkan air dan bau simen, penapis air sederhana dan bahan mentah penyala. Teknik pemprosesan sabut kelapa pada hari ini telah membantu petani untuk mendapat pendapatan tambahan kerana ia berpotensi untuk menjadi serat kelapa, cocopeat dan papan partikal dan lain lain disambing menjaga kelestarian alam sekitar.

Artikel Berkaitan: Cara Tanam Pokok Kelapa

Awang, Y., Shaharom, A. S., Mohamad, R. B., & Selamat, A. (2009). Chemical and physical characteristics of cocopeat-based media mixtures and their effects on the growth and development of Celosia cristata. American journal of agricultural and biological sciences, 4(1), 63-71.Anuar, M. F., Fen, Y. W., Zaid, M. H. M., Matori, K. A., & Khaidir, R. E. M. (2018). Synthesis and structural properties of coconut husk as potential silica source. Results in Physics, 11, 1-4.Oktavia, F. (2015). Peran Produk Olahan Sabut Kelapa Sebagai Penunjang Kelestarian Ekologi. Prosiding. Balai Penelitian Tanaman Palma. Manado.Oluremi, J. R., Adedokun, S. I., & Osuolale, O. M. (2012). Stabilization of poor lateritic soils with coconut husk ash. International Journal of Engineering Research & Technology, 1(8), 1-9.Dewan Bahasa dan Pustaka


Cara Tanam Padi yang Betul dan Berkesan

Bagaimana cara untuk tanam padi dengan betul? Artikel ini akan membincangkan cara dan langkah-langkah untuk tanam padi dengan kaedah yang betul.

Pengenalan
Keperluan Tanaman
Varieti di Malaysia
Penyediaan Tanah
Penyediaan dan Penanaman Benih
Pembajaan
Pengurusan Air
Kawalan Perosak dan Penyakit
Penuaian

Padi ataupun Oryza sativa L. secara umumnya ianya merupakan makanan ruji bagi seluruh warga Asia. Masyarakat kita sering memanggilnya sebagai beras yang merupakan produk akhir bagi pemprosesan padi. Sekiranya warga Eropah mengkonsumsi gandum, kita pula adalah beras sebagai sumber karbohidrat utama. Tanaman ini amat giat diusahakan secara komersial di negeri Kedah, Perlis, Pulau Pinang dan juga Selangor. Permintaan terhadap padi semakin hari semakin meningkat berikutan daripada populasi yang turut meningkat.

Namun begitu, bekalan tehadap padi di peringkat domestik amatlah tidak mencukupi, sehinggakan kita terpaksa mengimport bekalan daripada negara jiran. Situasi ini amat merisaukan terhadap negara kita sekiranya bekalan padi terputus. Pada pendapat saya, langkah membangunkan industri ini di kawasan Selatan negara perlulah dibangunkan secara intensif ke arah yang lebih besar dan komersial.

Dengan ini, kita dapat sama-sama memanfaatkan faedahnya jika, pengeluaran padi di negara kita stabil dan terjamin terutamanya terhadap sektor import dan eksport. Proses penanaman tanaman ini memerlukan penelitian yang rapi untuk setiap langkah yang dilaksanakan. Melalui artikel kali ini, saya akan mendedahkan tentang cara penanaman padi dengan betul dan berkesan.

Dari segi suhu, padi sesuai ditanam pada suhu optimum sekitar 20°C-33°C. Kawasan yang terlalu panas dan kering akan menyebabkan tanam padi mati. Oleh itu,perlu diketahui juga bahwa tanaman ini amat memerlukan air untuk terus hidup. Musim kemarau amat merisaukan para pengusaha tanaman padi di negara kita kerana ianya menjejaskan produktiviti padi. Bagi mengelakkan masalah tersebut, pemilihan kawasan hendaklah dipertimbangkan sebelum melakukan penanaman.

Padi sawah memerlukan air yang secara berterusan sehingga 2 minggu sebelum penuaian. Kawasan yang sesuai untuk tanaman ini adalah kawasan yang menerima taburan hujan di antara 200-300mm sebulan. Kedalaman air yang diperlukan ialah di antara 5 -15cm.

Seterusnya untuk jenis tanah pula, ianya boleh tumbuh pada kawasan jenis lempung, lempung berkelodak, loam lempung dan juga lempung berpasir. Tanah tersebut hendaklah mempunyai pH yang bersesuai untuk tanaman padi iaitu 5.5-6.5. Sekiranya tidak memenuhi syarat tersebut, tanaman ini masih boleh diusahakan dengan melakukan beberapa pengubahsuaian terhadap struktur tanah. Antara caranya ialah dengan melaksanakan kerja pengapuran, pembajakan, membangunkan sistem tali air dan juga mewujudkan sistem saliran yang sistematik bagi mengairi tanaman tersebut.

Terdapat pelbagai varieti padi yang terdapat di Malaysia. Varieti telah dinamakan dengan nama kod, antaranya ialah MR84, MR159, MR167, MR185 dan MR219. Berikut adalah varieti yang secara komersial diusahakan di Malaysia. Cirinya dari segi fizikal tidaklah terlalu ketara perbezaannya. Perbezaan bagi setiap varieti tersebut adalah dari segi pengeluaran, tempoh kematangan  dan ketahanan terhadap perosak serta penyakit. Di bawah adalah senarai varieti padi:

Sumber: Jabatan Pertanian Pulau Pinang

Untuk memulakan penanaman padi pada sesebuah kawasan, perkara pertama yang perlu dilakukan adalah pembersihan kawasan secara menyeluruh.  Kerja-kerja pembersihan yang dimaksudkan adalah berkaitan dengan rumpai. Kehadiran rumpai dalam kawasan penanaman akan menyebabkan persaingan di antara tanaman utama serta menjejaskan pengeluaran dan kualiti padi kelak.

Telebih dahulu, kawasan penanaman perlulah dibajak menggunakan jentera ladang. Ianya bertujuan bagi membalikkan tanah dan membaiki struktur tanah. Untuk kawalan rumpai secara menyeluruh, pembakaran kawasan boleh dijalankan mengikut prosedur yang betul pada sebelum atau selepas pembajakan dilaksanakan.

Selain itu, penyediaan batas dan tali air amatlah penting bagi tanaman ini. Untuk produktiviti kerja yang cekap, ianya boleh disekalikan dengan kerja pembajakan. Untuk kawasan bekas penanaman padi pula, kerja-kerja membaiki batas, parit dan tali air perlu dipertimbangkan.

Penyediaan dan Penanaman Benih

Langkah pertama yang mesti dilakukan sebelum penanaman padi ialah pemilihan biji benih. Jika benih yang dipilih tidak baik, hasil yang diperolehi nanti akan berkurangan. Biji benih yang baik hendaklah dipilih daripada pokok yang sihat dan cukup matang.  Padi yang kurang berisi atau separuh sampan tidak sesuai untuk dijadikan benih. Setelah pemilihan selesai dijalankan, benih-benih terpilih hendaklah direndam selama 24 jam.

Kemudian air rendaman tersebut perlu dibuang dan padi dibiarkan kering daripada kelembapan selama 24 jam. Tamat tempoh tersebut, benih sudah boleh ditabur pada tapak semaian. Kawasan tapak semaian hendaklah terletak di tempat yang lapang dan tidak terlindung daripada cahaya matahari. Terdapat 2 cara penyemaian yang boleh digunakan iaitu tabur terus dan sistem mengubah.  Secara tabur terus, benih boleh ditabur secara manual atau menggunakan mesin penyembur.

Manakala untuk sistem mengubah, ianya boleh dijalankan dengan mengubah 2 – 3 anak pokok dalam satu lubang samada secara manual ataupun dengan mesin mengubah pada jarak tanaman iaitu 25 x 25cm antara benih.

Kadar pembajaan adalah berbeza bergantung kepada keadah semaian yang digunakan. Dibawah adalah jadual pembajaan padi:

Bagi memberikan hasil padi yang memuaskan, bekalan air hendaklah sentiasa mencukupi dan berterusan. Saliran yang baik dan teratur adalah penting bagi mengatur aturan keluar dan masuk air dalam kawasan penanaman.

Kawalan Perosak dan Penyakit

Serangga yang umumnya sering menyerang padi adalah benang perang dan kutu beruang. Cara kawalan serangga tersebut adalah seperti di bawah:

Sumber: Jabatan Pertanian Pulau Pinang

Manakala untuk serangan penyakit pula, tanaman ini sering diserang oleh karah padi, hawar seludang, hawar daun, dan merah virus. Cara untuk menanganinya adalah:

Sumber: Jabatan Pertanian Pulau Pinang

Hasil tuaian padi adalah berbeza bergantung kepada varieti yang digunakan. Kebiasaannya, padi akan dituai setelah mencapai umur sekitar 105-125 hari selepas penanaman.  Hasilnya boleh dituai dengan pelbagai cara, samada secara manual ataupun menggunakan jentera. Pada masa kini, penggunaan jentera dalam industri ini semakin meluas berikutan daripada kecekapan kerja yang baik.

Petani tidak lagi perlu menerusi beberapa proses yang kompleks seperti menuai, membanting dan sebagainya. Dengan penggunaan ‘paddy combine harvester’, semua proses tersebut boleh dijalankan serta-merta dalam sebuah jentera. Akhir sekali untuk pengendalian lepastuai pula, padi yang diproses akan menjalani proses pengeringan sehingga mencapai 14% tahap kelembapan.

Diharapkan artikel cara tanam padi ini dapat memberikan gambar menyeluruh bagaimana cara untuk tanam padi dengan betul

Cara Tanam pokok lain yang anda perlu tahu:

Mohd. Tajuddin Abdul Rahman (1986). Siri Alam dan Manusia: Padi.Rahimah Binti A. Hamid (2010). Ilmu Menanam Padi Masyarakat Melayu di Utara Semenanjung Malaysia. Sari – International Journal of the Malay World and Civilisation 28 (2) (2010): 211 -233.Jabatan Pertanian Pulau Pinang. (2013). Keterangan Am Padi.


11 Khasiat Lobak kepada Kesihatan

Apakah khasiat lobak kepada kesihatan tubuh badan? Lobak merupakan sayuran yang tidak asing lagi bagi rakyat Malaysia. Lobak mengandungi pelbagai jenis vitamin, mineral penting dan sebatian bioaktif yang membawa kebaikan kepada tubuh badan. Teruskan membaca artikel ini untuk mengetahui khasiat lobak.

1. Mengurangkan Risiko Penyakit Barah

Lobak mengandungi glukosinolat iaitu bahan aktif yang mengandung sulfur. Sebatian ini melindungi sel badan dari mutasi genetik yang boleh menyebabkan pelbagai jenis barah. Individu yang berkemungkinan mempunyai barah tetapi tidak dapat dipastikan disebabkan sel tersebut belum mula bermutasi, digalakkan memakan lobak. Bahan aktif di dalam lobak dapat membantu menghilangkan sel yang berpotensi menjadi sel barah. Seterusnya, mengurangkan risiko terjadinya barah.

Keperluan serat sehari bagi seorang wanita ialah sekurang-kurangnya sebanyak 25 gram manakala 30-38 gram sehari bagi lelaki. Lobak mengandungi sejumlah besar serat pada kadar 1.63 gram untuk setiap 100 gram sayur. Pengambilan serat yang cukup dapat mencegah sembelit, membantu melegakan refluks asid dan mengurangkan gangguan pencernaan yang menyebabkan iritasi. Banyak kajian telah membuktikan bahawa lobak juga dapat membantu ulser gastrik dengan menguatkan lapisan perut dan melindungi tisu lain di usus.

3. Membantu Melawan Jangkitan Kulat

Candida albicans adalah salah satu jenis kulat yang paling biasa dijumpai di dalam tubuh manusia dan amat susah diseimbangkan. Pertumbuhan Candida albicans yang berlebihan boleh menyebabkan jangkitan faraj dan jangkitan mulut. Lobak mengandungi sebatian RsAFP2 yang telah terbukti berkesan terhadap kehadiran Candida yang berlebihan. Hal ini seterusnya dapat mengekalkan kesihatan faraj.

4. Mengurangkan Risiko Penyakit Kencing Manis

Bagi individu yang mempunyai pra diabetes atau mengalami masalah gula dalam darah, pengambilan lobak sangat digalakkan kerana ia boleh mengurangkan risiko kencing manis. Adiponectin adalah hormon yang terlibat dalam penurunan kadar glukosa dalam darah. Kehadiran bahan yang dapat mengawal adiponectin di dalam badan yang terdapat pada lobak, dapat meningkatkan fungsi sistem imunisasi badan dan pengawalan gula dalam darah. Ini amat membantu bagi pesakit pra-diabetes. Satu kajian menunjukkan bahawa lobak secara langsung dapat meningkatkan tindak balas insulin dan metabolisma badan terhadap glukosa.

5. Merawat dan Memelihara Kesihatan Kulit

Disebabkan lobak mengandungi vitamin C yang tinggi, khasiat lobak sangat bermanfaat untuk memelihara kesihatan kulit. Vitamin C meningkatkan keanjalan kulit dengan membantu membentuk kolagen, nutrien yang membentuk struktur kulit, tulang dan tisu penghubung yang lain. Selain itu, vitamin C di dalam lobak dapat melawan radikal bebas dan memberi perlindungan UV untuk kulit. Folat dalam lobak mengurangkan kerosakan oksidatif dan vitamin B6 di dalamnya dapat mengurangkan tekanan, mencegah jerawat dan melambatkan proses penuaan.

6. Membantu Mengelakkan Dehidrasi

Memastikan badan sentiasa hidrasi sangat penting untuk badan dapat berfungsi dengan baik dan optimum. Kekurangan kandungan air di dalam tubuh boleh menjejaskan penampilan kulit, sakit kepala, dan meningkatkan keinginan untuk makan makanan yang bergula. Lobak mempunyai kandungan air yang sangat tinggi, lebih kurang sebanyak 93.5 gram bagi setiap 100 gram lobak. Justeru, lobak amat sesuai dimakan sebagai makanan harian bersama jumlah air yang disarankan setiap hari untuk kekal hidrasi.

7. Membantu Mengekalkan Kesihatan Jantung

Anthocyanins adalah sejenis nutrien yang tinggi dengan kesan antioksidan. Anthocyanins sangat membantu dalam menyokong kesihatan jantung. Kajian makanan yang tinggi sifat antocyanins seperti lobak dikaitkan dengan risiko penyakit kardiovaskular yang lebih rendah. Makanan ini juga mempunyai kebaikan dengan pengurangan kadar kolesterol, kadar trigliserida dan tekanan darah.

8. Membantu Merendahkan Tekanan Darah

Kalium merupakan salah satu unsur mineral di dalam badan yang berfungsi untuk mengawal keseimbangan cecair badan. Kalium mempunyai kesan yang sangat positif terhadap tekanan darah dan dapat menurunkan tekanan darah ke tahap yang normal melalui fungsi ginjal. Lobak mengandung kadar kalium yang cukup tinggi dan dapat membantu menyeimbangkan tekanan darah bagi pesakit hipertensi. Selain itu, lobak, melalui sintesis kolagen dapat menguatkan dinding saluran darah dan merendahkan risiko saluran darah tersumbat.

9. Meningkatkan Sistem Imunisasi Badan

Vitamin C di dalam lobak bukan sahaja dapat memperbaiki kulit, tetapi juga merupakan nutrien penting dalam menyokong sistem imunisasi tubuh, pertumbuhan dan pembaikan tisu. Vitamin C adalah antioksidan kuat yang dapat membantu mengurangkan risiko terkene jangkitan selsema. Selain itu, vitamin C di dalam lobak juga dapat mencegah penyakit yang lebih serius seperti penyakit jantung dan pelbagai jenis barah.

10. Membantu dalam Penurunan Berat Badan

Secara semula jadi, lobak dapat dikategorikan sebagai makanan untuk menurunkan berat badan. Kalori bagi 1 cawan lobak hanyalah 19kcal. Kandungan lobak yang tinggi serat dapat membuatkan individu yang ingin menurunkan berat badan berasa lebih cepat kenyang. Indeks glisemik lobak yang rendah dapat membuatkan makanan yang menghasilkan glukosa dapat diserap dengan baik dan mengurangkan risiko terhasilnya lemak badan. Oleh itu, individu yang ingin menurunkan berat badan amat sesuai untuk mengambil lobak bersama makanan utama.

11. Melawaskan Pembuangan Air Kecil

Lobak dapat membantu melawaskan pembuangan air kecil disebabkan kandungan anti bakteria yang terdapat di dalam lobak. Individu yang mempunyai masalah kencing kotor atau telah dijangkiti bakteria boleh mengamalkan memakan lobak sehingga hilang tanda-tanda terkena jangkitan. Selain itu, lobak juga dapat mendorong pembuangan batu karang melalui air kecil. Lobak amat baik dimakan bagi mengurangkan risiko berulang terjadinya batu karang.

Lobak boleh dipotong dadu atau dipotong panjang dan dimasak sebagai sup. Selain daripada itu, lobak boleh dijadikan sayur tumis untuk dimakan bersama pelbagai jenis lauk. Bagi menjimatkan masa, lobak boleh juga direndam di dalam air sejuk, kemudian dihiris nipis dan dimakan sebagai salad.

Kesimpulannya, lobak mengandungi khasiat dan nutrien yang telah terbukti bermanfaat untuk pelbagai jenis faktor risiko dan penyakit seperti jangkitan kulat, diabetes, tekanan darah tinggi, penyakit jantung, gangguan pencernaan, dan barah. Tambahan pula, kalori dan kandungan lemak lobak yang rendah serta kandungan air dan serat yang tinggi menambahkan lagi kesan positif memakan lobak. Disebabkan lobak memberikan rasa yang unik dan dapat disesuaikan ke dalam pelbagai jenis hidangan termasuklah kari, salad, sup dan lain-lagi lagi, amat disarankan untuk membeli dan memasak lobak.

Diharapakan artikel khasiat lobak ini dapat memberikan pengetahuan sedikit sebanyak kepad apara pembaca berkenaan hal ini.

Khasiat Tumbuh-tumbuhan yang lain

Aerts, A. M., Carmona-Gutierrez, D., Lefevre, S., Govaert, G., François, I. E., Madeo, F., … & Thevissen, K. (2009). The antifungal plant defensin RsAFP2 from radish induces apoptosis in a metacaspase independent way in Candida albicans. FEBS letters, 583(15), 2513-2516.Alqasoumi, S., Al-Yahya, M., Al-Howiriny, T. A. W. F. E. Q., & Rafatullah, S. Y. E. D. (2008). Gastroprotective effect of radish“Raphanus sativus”L. on experimental gastric ulcer models in rats. FARMACIA-BUCURESTI-, 56(2), 204.Aziz, F. M., & Hassan, D. H. (2020). Radish Juice Promote Kidney Stone Deposition in Ethylene Glycol-induced Urolithiasis in Rats. Cihan University-Erbil Scientific Journal, 4(1), 57-61.Nakamura, Y., Nakamura, K., Asai, Y., Wada, T., Tanaka, K., Matsuo, T., … & Park, E. Y. (2008). Comparison of the glucosinolate− myrosinase systems among daikon (Raphanus sativus, Japanese white radish) varieties. Journal of agricultural and food chemistry, 56(8), 2702-2707.Novío, S., Núñez-Iglesias, M. J., & Freire-Garabal, M. (2019). Isothiocyanates, Epigenetics, and Cancer Prevention. In Epigenetics of Cancer Prevention (pp. 149-168). Academic Press.Pawlik, A., Wała, M., Hać, A., Felczykowska, A., & Herman-Antosiewicz, A. (2017). Sulforaphene, an isothiocyanate present in radish plants, inhibits proliferation of human breast cancer cells. Phytomedicine, 29, 1-10.Vomero, N. D., & Colpo, E. (2014). Nutritional care in peptic ulcer. ABCD. Arquivos Brasileiros de Cirurgia Digestiva (São Paulo), 27(4), 298-302.Wira, C. R., & Rossoll, R. M. (1995). Antigen-presenting cells in the female reproductive tract: influence of sex hormones on antigen presentation in the vagina. Immunology, 84(4), 505.


10 Khasiat Kacang Bendi yang Anda Perlu Tahu

Apakah khasiat kacang bendi? Artikel ini akan membincangkan berkenaan khasiat kacang bendi kepada kesihatan yang perlu kita ketahui

Sayur bendi sering dijadikan pelengkap kepada hidangan kari, selain dinikmati begitu sahaja sebagai ulam atau digoreng bersama cili. Tumbuhan yang berasal dari Afrika Tengah ini banyak ditanam di kawasan Asia Tenggara termasuk Malaysia. Secara teknikal, bendi diklasifikasikan sebagai sayuran buah yang berlendir. Lendir daripada sayur bendi turut digunakan untuk memekatkan sos tomato. Tahukah anda akan kebaikan sayur ini daripada sudut kesihatan? Artikel ini akan membincangkan 10 khasiat sayur bendi.

1. Mengawal gula dalam darah

Seperti kebanyakan tumbuhan lain, bendi juga tinggi dengan kandungan serat. Serat membantu mengawal paras gula dalam darah dengan memperlahankan penyerapan gula daripada usus. Selain itu, fungsi ini juga berpotensi mencegah kerosakan buah pinggang, memandangkan kebanyakan penyakit buah pinggang berpunca daripada kencing manis yang tidak dikawal.

2. Merawat masalah penghadaman

Lenggai sayur bendi yang belum matang mengandungi polisakarida. Polisakarida ialah karbohidrat yang turut mempunyai sifat anti-lekat. Di dalam sistem penghadaman manusia, polisakarida ini membantu mencegah bakteria daripada melekat pada tisu perut, sekaligus mengelakkan pembiakannya. Sebagai contoh, komponen ini dapat mencegah pembiakan Helicobacter pylori yang berisiko menyebabkan gastritis dan ulser perut.

3. Meningkatkan kesihatan kulit

Lima batang sayur kacang bendi mampu membekalkan 11 miligram vitamin C, iaitu bersamaan 16% daripada saranan pengambilan vitamin C harian bagi orang dewasa. Vitamin C ialah salah satu antioksidan yang membantu proses pertumbuhan dan pembaikan tisu kulit. Oleh sebab itu, bendi mampu melambatkan proses penuaan kulit, di samping melindungi tubuh kita daripada kerosakan akibat radikal bebas.

4. Membantu proses pembekuan darah

Selain vitamin C, kacang bendi juga merupakan salah satu sumber vitamin K yang baik. Tubuh kita memerlukan vitamin K bagi menjalan proses pembekuan darah. Individu yang sering mengalami pendarahan gusi dan hidung atau aliran haid yang berlebihan mungkin mempunyai komposisi darah yang cair. Sumber vitamin K dapat memperbaiki kebolehan tubuh untuk memastikan proses pembekuan darah yang efisien.

5. Meningkatkan kesihatan jantung

Kandungan serat larut di dalam sayur bendi berfungsi untuk merendahkan paras kolesterol dalam darah. Perkara ini dapat membantu mengurangkan risiko penyakit kardiovaskular. Di samping itu, bendi juga mengandungi pektin yang berupaya mengubah suai penghasilan asid hempedu di dalam usus, dan seterusnya turut membantu mengurangkan kolesterol.

Selain itu, kandungan polifenol dalam sayur bendi berupaya mengurangkan penanda keradangan yang dikaitkan dengan penyakit jantung.

6. Memperbaik daya penglihatan

Vitamin A dan beta-karotena merupakan nutrien penting dalam memastikan kesihatan mata dan penglihatan. Sayur bendi merupakan sumber vitamin A yang baik! Di samping itu, kandungan ini juga mampu mencegah masalah kesihatan yang berkaitan dengan penglihatan.

7. Mengurangkan risiko kanser

Terdapat sejenis komponen yang terkandung di dalam kacang bendi dan dikenali sebagai lektin. Lektin mampu mencegah pembentukan sel kanser. Satu kajian tabung uji terhadap sel kanser payudara membuktikan bahawa lektik dalam sayur bendi dapat mengurangkan pertumbuhan sel tersebut sehingga 63%. Ekstrak sayur bendi juga didapati menyebabkan kematian sel kanser.

Namun begitu, kajian lebih mendalam terhadap tubuh manusia masih diperlukan bagi membuktikan khasiat ini.

8. Baik untuk ibu mengandung

Salah satu nutrien penting bagi wanita mengandung ialah vitamin B9 atau folat. Pengambilan folat yang mencukupi dapat mencegah kecacatan tiub saraf yang akan membantutkan perkembangan otak dan tulang belakang fetus yang sedang membesar. 100 gram kacang bendi dapat membekalkan kira-kira 15% daripada keperluan folat harian wanita.

Di samping membantu proses pembekuan darah, kandungan vitamin K dalam sayur bendi juga berfungsi untuk mencegah masalah tulang seperti osteoporosis. Selain kalsium, vitamin K juga berpotensi menguatkan tulang serta mencegah keretakan.

Melalui kajian yang dijalankan terhadap tikus makmal, ekstrak kacang bendi didapati mempunyai kesan antioksida dan anti-stres. Pengurusan tahap stres juga merupakan salah satu langkah penting dalam mengawal paras gula dalam darah. Stres pada tahap yang tinggi dan berpanjangan berisiko menaikkan paras gula.

Diharapkan artikel khasiat kacang bendi ini akan memberikan sedikit sebanayak pengetahuan kepada para pembaca kepada kebaikan sayur ini.

Khasiat Tumbuh-tumbuhan yang lain

Fekadu, G. H., Retta, N., Desse, H. G., Woldegiorgis, A., Beyene, F. (2015). Nutritional Quality and Health Benefits of “Okra” (Abelmoschus esculentus): A Review. J. Food Process Technol.. 25. 16-25. 10.11648/j.ijnfs.20150402.22.Jabatan Pertanian Sarawak. Kacang Bendi. Rizzo, N. (2019). 7 Nutrition and Health Benefits of Okra. – HealthlineWare, M. (2019). Benefits and Uses of Okra. -Medical News TodayWatson, K. (2019). Benefits of Okra for Diabetes. – Healthline


Cara Tanam Kacang Panjang yang Betul

Bagaimanakah cara tanam kacang panjang serta penjagaannya? Di dalam artikel ini saya ingin berkongsi dengan anda cara tanam kacang panjang daripada penyediaan tanah serta tanaman sehingga implikasi pengawalan perosak dan penyakitnya. Seperti yang kita maklum, kacang panjang mempunyai banyak khasiatnya. Misalnya, ianya mengandungi Vitamin C yang baik untuk kesihatan kulit serta Vitamin K yang membantu melancarkan peredaran darah kita. Ianya diminati ramai kerana kerangupannya dan sesuai dijadikan santapan di dalam aneka masakan.

Kacang panjang ataupun nama saintifiknya Vigna sesquipedalis L. merupakan sayuran jenis kekacang dari keluarga Fabaceae yang amat popular di negara kita. Sayuran kekacang ini juga mempunyai nama lain seperti Yardlong Bean, Long-Podded Cowpea dan Asparagus Bean. Kacang panjang adalah tanaman jenis menjalar, memanjat serta memerlukan masa yang singkat dan semusim untuk mendapatkan hasilnya. Berdasarkan statistik yang dikeluarkan oleh Jabatan Pertanian Malaysia pada tahun 2019, hasil tanaman kacang panjang dicatatkan mencecah 60,508 mt dengan keluasan 4,629 ha di seluruh Malaysia. Oleh itu, kadar yang dihasilkan mampu menampung keperluan rakyat Malaysia tanpa perlu mengharapkan import dari negara luar.

Tanaman ini boleh ditanam secara terus di ladang ataupun di dalam pasu dengan sokongan kayu pancang untuk membolehkan kacang panjang menjalar dan memanjat pada kayu pancang tersebut. Ianya tidak memerlukan keluasan tanah yang luas untuk membuahkan hasil yang optimum, cukuplah dengan hanya sekadar pengurusan tanaman yang betul.

Keperluan Asas Penanaman Kacang Panjang

Di dalam aspek keperluan asas penanaman, perkara yang perlu dititikberatkan adalah dari segi sudut penggunaan tanah bagi tanaman. Untuk makluman anda, kacang panjang sesuai ditanam pada apa jua jenis tanah termasuklah tanah jenis gambut, BRIS dan tanah bekas lombong dengan keperluan pH tanah yang ideal iaitu 5.5 hingga 6.8.

Oleh itu, tiada isu bagi penggunaan tanah bagi menanam kacang panjang. Manakala bagi keperluan suhu tanaman, ianya memerlukan suhu 20 ºC hingga 30 ºC dengan purata taburan hujan 138 hingga 168/mm sebulan. Kacang panjang merupakan tanaman yang tidak memerlukan penggunaan air yang banyak dan mampu menghasilkan bunga serta buah dengan banyak walaupun kekurangan air.

Perkara pertama bagi memulakan penanaman suatu tanaman, penyediaan tanah perlu dilakukan terlebih dahulu. Bagi penanaman kacang panjang secara terus pada tanah, pembajakan dan pengemburan dilakukan dengan penggunaan khidmat jentera ataupun secara manual dengan menggunakan cangkul pada kedalaman 15cm hingga 22 cm yang disyorkan supaya pertumbuhan akar tanaman baik. Bagi meningkatkan lagi kandungan organik pada tanah, taburan tahi ayam reput amat disyorkan sebelum proses pembajakan dan pengemburan dijalankan.

Seterusnya, spesifikasi batas yang disyorkan ialah berukuran 1.2 m (4 kaki) lebar x 25 cm (10 inci) tinggi dan panjangnya mengikut keadaan kawasan. Penjarakan antara batas yang disyorkan ialah 60 cm (2 kaki) bagi memudahkan kerja-kerja penyelenggaraan tanaman kelak.

Untuk penanaman kacang panjang di dalam pasu ataupun polibeg, penggunaan tanah campuran dengan nisbah 3:1:1 iaitu tiga bahagian tanah, satu bahagian pasir dan satu bahagian tahi ayam atau kompos yang lain. Gaulkan campuran tanah dengan sebati dan ianya sedia untuk digunakan.

Cara Penanaman Kacang Panjang

Biji benih kacang panjang boleh didapati di kedai menjual barang-barang pertanian dalam bentuk peket mengikut varieti apa yang ingin anda tanam ataupun diambil secara terus daripada kacang panjang yang sudah matang.

Sekiranya anda bercadang untuk menanamnya secara terus ke atas tanah, semaikan dua biji benih dalam dua barisan pada kedalaman lubang 2.5 cm dengan jarak setiap lubang lebih kurang 45 cm (18 inci) dan 60 cm (2 kaki) setiap barisan agar tidak berlaku persaingan antara pokok. Setelah benih bercambah dan membesar, tinggalkan satu pokok pada setiap lubang supaya dapat menghasilkan kacang panjang yang optimum. Untuk penanaman di dalam pasu ataupun polibeg, lakukan langkah yang sama dengan menyemai 2 biji benih setiap pasu pada kedalaman 2.5 cm dan tinggalkan satu pokok sahaja apabila sudah bercambah.

Kayu pancang ataupun kayu junjung amat penting dalam penanaman kacang panjang. Hal ini kerana, pokok kacang panjang jenis menjalar serta boleh memanjat sehingga ketinggian 4 m. Oleh itu, kayu pemancang ini diperlukan untuk menyokong tanaman ini agar tidak menjalar di atas tanah sesuka hati dan ini juga memudahkan kita untuk mengutip hasilnya kelak. Bagi spesifikasi kayu pancang ini, anda boleh menggunakan apa jua jenis kayu untuk dijadikan sebagai kayu pancang bagi tanaman anda. Saiz kayu pancang yang disyorkan ialah berukuran 2 m (6.5 kaki).

Langkahnya mudah sahaja, pertama sekali, anda pacakkan kayu pancang dan condongkan sedikit pada setiap lubang yang telah disemai benih. Kemudian, anda ambil satu lagi kayu pancang untuk diikat di atas pada setiap kayu pancang yang anda telah condongkan. Ianya akan membentuk seperti ampaian. Ikatkan kayu pancang dengan tali raffia secara ketat agar kayu pancang tidak mudah jatuh ditiup angin ataupun ditimpa hujan. Akhir sekali, pastikan anak-anak pokok meliliti kayu pancang yang telah disediakan.

Rajah 1: Gambaran bentuk kayu pancang serta spesifikasi tanaman kacang panjang secara terus pada tanah.

Seterusnya, bagi penggunaan kayu pancang pada tanaman kacang panjang dalam pasu, gunakan kayu pancang berukuran sama 2 m (6.5 kaki) dan pacakkan pada pasu. Pastikan anak pokok meliliti kayu pancang tersebut.

Rajah 2: Gambaran kayu pancang bagi tanaman kacang panjang dalam pasu.

Kelembapan pada tanaman amatlah dititikberatkan agar tanaman dapat membesar dengan jayanya. Oleh itu, penyiraman yang disyorkan cukuplah hanya sekadar dua kali sehari pada waktu pagi dan petang. Sekiranya hujan, penyiraman tidak perlu dilakukan.

Pembajaan bagi tanaman kacang panjang dilakukan sebanyak tiga kali sepanjang penanaman. Aktiviti pembajaan yang disyorkan ialah pada minggu kedua, keempat dan ketujuh selepas menanam. Anda boleh menggunakan baja kimia NPK BLUE 12:12:17:2 dengan kadar satu teh sudu (10 g) setiap pokok.

Kawalan Rumpai, Penyakit dan Serangga Perosak

Setiap penanaman yang dilakukan pasti akan ada pertumbuhan rumpai yang mengganggu tanaman dalam proses persaingan nutrien. Oleh itu, bagi pengawalan rumpai pada tanaman kacang panjang, kawalan secara kultur iaitu kerja pembersihan rumpai pada tanaman hendaklah dilakukan secara manual.

Bagi serangan penyakit bagi tanaman kacang panjang, terdapat beberapa penyakit utama yang menyerang tanaman ini. Misalnya, Antraknos (Colletotrichum lindemuthianum), Bintik daun (Cercospora canescens Ell. & Mart) dan Karat daun (Uromyces appendiculatus). Ketiga-tiga penyakit pada daun kacang panjang ini boleh dikawal dengan menggunakan racun kulat jenis Mancozeb.

Rajah 3: Karat daun (Uromyces appendiculatus) pada kacang panjang.

Rajah 4: Racun kulat Mancozeb.

Serangan perosak pada tanaman kacang panjang kebiasaannya terjadi pada peringkat kacang mula terhasil. Pada peringkat ini serangga perosak seperti ulat pengorek buah (Maruca testulalis Gayer), pemakan buah kacang (Euchrysops cnejus F) dan lalat kacang (Melanagromyza phaseoli) akan menyerang kacang panjang sehingga boleh menjejaskan hasil. Oleh itu, bagi mengawal populasi perosak ini dari terus merosakkan hasil kacang panjang, kawalan boleh dibuat dengan semburan racun perosak jenis Carbaryl bagi ulat pengorek buah dan pemakan buah kacang. Manakala bagi lalat kacang, semburan racun perosak jenis Diazinon.

Rajah 5: Ulat pengorek buah (Maruca testulalis Gayer)

Rajah 6: Pemakan buah kacang (Euchrysops cnejus F)

Rajah 7: Lalat kacang (Melanagromyza phaseoli)

Rajah 8: Racun perosak jenis Carbaryl bagi mengawal ulat pengorek buah dan pemakan buah kacang.

Rajah 9: Racun perosak jenis Diazinon bagi mengawal lalat kacang.

Pungutan hasil pertama boleh dijalankan setelah 6 minggu penanaman. Kutipan dilakukan sebelum biji kacang terbonjol dan pastikan kulitnya berwarna hijau agar mendapat kacang panjang yang rangup. Sekiranya bijinya sudah terbonjol dan kulitnya berwarna hijau kekuningan, ianya sudah terlebih matang dan tidak sesuai untuk dipasarkan. Proses pengutipan hasil hendaklah dilakukan setiap 2 hari sekali dalam tempoh masa 6 minggu untuk mendapat hasil yang optimum. Lengai dipetik dengan cara memulas pada pangkalnya.

Kacang panjang merupakan sayuran kekacang yang amat sinonim dalam kalangan masyarakat kita dan menjadi kegemaran ramai sebagai santapan harian mereka. Wajarlah sekiranya kacang panjang ditanam secara besar-besaran oleh petani kita agar sayuran kekacang ini terus mendapat bekalan yang mencukupi bagi menampung permintaan negara kita dan ianya berpontensi untuk dieksport ke negara luar bagi menambahkan lagi pasaran para petani.

Oleh itu, dengan pengurusan tanaman yang betul, hasil yang optimum dapat dikecapi serta mendapat pulangan lumayan daripada penanaman sayuran ini. Diharapkan dengan perkongsian artikel cara tanam kacang panjang ini, dapat memberi sedikit sebanyak ilmu tentang cara tanam kacang panjang yang betul untuk anda ikuti

Beli Biji Benih Kacang Panjang di Sini

Cara Tanam pokok lain yang anda perlu tahu:

Jabatan Pertanian Negeri Pulau Pinang (2020) Teknologi Tanaman Sayur – Kacang PanjangJabatan Pertanian Sarawak (2006) Panduan Menanam Kacang Panjang, BP 24/02.06/15R


Sudah Cuci Telefon Bimbit dan Papan Kekunci Anda?

Kebersihan tangan amat dititikberatkan bagi mengelakkan jangkitan dan penyebaran mikroorganisme yang membawa penyakit. Kebanyakan kita mempercayai bahawa mikrob hanya berada di tempat pembuangan sampah, makmal penyelidikan, pada orang sakit begitu juga pada hospital dan klinik.

Maka keadaan ini telah menjadikan kita tidak peka dengan tempat-tempat lain.  Mikroorganisme terdapat pada semua tempat termasuk udara, air, tanah, tumbuh-tumbuhan, haiwan dan manusia malah boleh disebarkan secara langsung melalui tangan ke tangan ataupun secara tidak langsung seperti makanan, telefon bimbit, duit kertas dan duit syiling.

Pada zaman teknologi hanya di hujung jari hari ini, telefon bimbit telah menajdi salah satu alat yang penting dalam hidup kita sama ada ketika bekerja mahupun secara peribadi. Tanpa kita sedari, telefon bimbit boleh menjadi punca kepada penyebaran bakteria dan mikroorganisme lain yang boleh membawa pelbagai penyakit.

Terdapat satu kajian di Universiti King Abdul Aziz, lebih daripada 90% telefon bimbit petugas kesihatan telah dicemari dengan mikroorganisme dan 14% daripada mikroorganisme tersebut adalah bakteria yang membawa penyakit merbahaya yang boleh menyebabkan jangkitan nosokomial, sejenis jangkitan di hospital. Kebanyakan bakteria yang dijumpai pada telefon bimbit mahupun papan kekunci computer adalah seperti berikut:

Sebagai contoh, Staphylococcus boleh menyebabkan jangkitan bakteria di dalam darah. Streptococcus pula boleh menyebabkan jangkitan pada tekak. Enterococcus biasanya dijumpai di dalam najis dan berkait rapat dengan jangkitan pada saluran kencing.

Telefon Bimbit Punca Jangkitan?

Penggunaan telefon bimbit pastinya terdedah kepada anggota badan seperti muka, telinga, mulut dan tangan. Anggota badan tersebut adalah “pintu masuk” untuk mikroorganisme menyebabkan jangkitan. Bagi golongan yang mempunyai sistem pertahanan badan yang lemah, mikroorganisme yang dipindahkan dari telefon bimbit ke anggota badan itu tadi boleh menyebabkan jangkitan yang lebih teruk dan juga penyakit kronik.

Telefon bimbit yang telah tercemar dengan bakteria juga mempunyai peranan dalam penyebaran bakteria kepada komuniti. Pekerja-pekerja yang menyediakan makanan seringkali terlibat dalam pelbagai penyakit yang berjangkit melalui makanan. Pekerja itu tadi boleh dijangkiti  dengan patogen yang merbahaya daripada pelbagai punca. Tidak membasuh tangan semasa menyediakan makanan selepas memegang telefon juga boleh menjadi salah satu punca. Begitu juga dengan ibu bapa yang cenderung untuk menggunakan telefon bimbit ketika memegang, menukar lampin ataupun ketika mendukung bayi mereka. Risiko perpindahan bakteria ke telefon bimbit juga boleh meningkat daripada kelakuan tersebut.

Papan Kekunci Komputer Pun Sama Juga Ke?

Seperti telefon bimbit, papan kekunci komputer juga boleh menyebabkan jangkitan daripada mikroorganisme yang melekat pada papan kekunci tersebut jika tidak dicuci dan berpotensi untuk menjadi tempat pembiakan mikroorganisme yang membawa penyakit. Secara amnya, bakteria yang hidup pada kulit, kuku, tangan dan sekitarnya akan dipindahkan kepada papan kekunci komputer tersebut. Teutamanya di tempat keluar masuk orang ramai seperti hospital, sekolah ataupun pejabat. Jika terdapat orang sakit di tempat tersebut, bakteria boleh berpindah kepada papan kekunci melalui udara ataupun kontak rapat dengan pesakit tersebut.

Terdapat dua sebab utama yang menjadikan papan kekunci menjadi tempat pencemaran bakteria seterusnya menyebabkan perpindahan patogen yang merbahaya secara tidak langsung kepada orang lain. Pertama, tidak menjaga kebersihan tangan. Kedua, tidak membersihkan permukaan papan kekunci tersebut dengan pembasmi kuman (disinfectant). Tabiat makan beralaskan papan kekunci juga adalah faktor pencemaran bakteria di papan kekunci tersebut. Sisa-sisa makanan yang terjatuh di atas papan kekunci menggalakkan pertumbuhan berjuta-juta bakteria. Habuk pula boleh memerangkap kelembapan dan memudahkan pertumbuhan bakteria yang telah berada di papan kekunci tersebut untuk membiak.

Terdapat bakteria yang boleh berjangkit dengan mudah walaupun dalam dos yang kecil dan boleh hidup untuk beberapa jam atau hari di permukaan yang rata. Pencemaran bakteria pada telefon berlaku melalui tangan, beg, poket, sisa makanan dan juga persekitaran. Kelembapan dan suhu yang tinggi yang dihasilkan oleh telefon bimbit menjadi kepada pembiakan bakteria.  Perasan tak ada juga sesetengah orang yang suka membawa masuk telefon bimbit mereka ke dalam tandas. Nak membayangkan bakteria apa yang merayap di telefon bimbit tu pun dah tak sanggup!

Bersihkan Telefon Bimbit dan Papan Kekunci Anda!

Pembersihan telefon bimbit dan papan kekunci komputer secara berkala dengan pembasmi kuman serta kerap membasuh tangan amatlah digalakkan bagi mengurangkan risiko penyebaran penyakit berjangkit. Namun, kebanyakan pembasmi kuman yang berasaskan klorin, alkohol, phenol ataupun amonia boleh menyebabkan kerengsaan pada kulit dan merosakkan permukaan skrin telefon bimbit ataupun skrin papan kekunci tersebut. Anda boleh cuba gunakan tisu basah yang berasaskan phenol dengan pencuci bersifat alkali ataupun 70% isopropyl alcohol.

Martina, P. F., Martinez, M., Centeno, C. K., VON Specht, M., & Ferreras, J. (2019). Dangerous passengers: multidrug-resistant bacteria on hands and mobile phones. Journal of preventive medicine and hygiene, 60(4), E293–E299.Zakai S, Mashat A, Abumohssin A. Bacterial contamination of cell phones of medical students at King Abdulaziz University, Jeddah, Saudi Arabia. J Microsc Ultrastruc 2016;4:143-6.Koscova J, Hurnikova Z, Pistl J. Degree of bacterial contamination of mobile phone and computer keyboard surfaces and efficacy of disinfection with chlorhexidine digluconate and triclosan to its reduction. Public Health 2018;15:2238.


Botak: Mimpi Ngeri Bagi Lelaki

Bagaimanakah masalah botak berlaku dan apakah punca kepada masalah ini?

Rambut adalah sejenis tisu pada badan manusia yang tumbuh dengan cepat. Folikel rambut kaya dengan sel stem, sejenis sel yang mempunyai kelebihan untuk dikitar semula berulang kali.

Kitaran Rambut pada Manusia

Kitaran sel ini mempunyai 3 peringkat:

1. Anagen: Tahap aktif

Rambut akan tumbuh sehingga 2-6 tahun.

2. Catagen: Tahap perubahan fisiologi

Rambut akan tumbuh menembusi permukaan kulit. Fasa ini akan berterusan selama 1 hingga 2 minggu. Dermal papilla akan berpisah daripada folikel rambut.

3. Telogen: Tahap rehat

Dermal papilla akan bergerak ke atas untuk bercantum semula dengan folikel.

Rajah 1: Peringkat-peringkat yang terdapat pada kitaran pertumbuhan rambut. (Avci, Gupta, Clark, Wikonkal & Hamblin, 2014)

Keadaan ini adalah disebabkan keradangan oleh autoimun seseorang individu, sama ada keguguran rambut pada kulit kepala (alopecia universalis) ataupun keguguran keguguran rambut pada kulit kepala dan badan.

Kitaran rambut yang tidak normal dan menyebabkan keguguran rambut pada peringkat telogen secara berlebihan. Keadaan ini boleh disebabkan oleh beberapa faktor seperti penyakit akut yang teruk, pembedahan, penyakit tiroid, kurang nutrisi, penyakit kronik, pesakit anemia yang mengalami kekurangan zat besi dan pengambilan ubat-ubatan.

3. Alopecia yang disebabkan oleh kemoterapi

Lelaki Lebih Kerap Mengalami Botak?

Botak biasanya kerap berlaku di kalangan lelaki adalah sejenis masalah keguguran rambut. Hampir 50% kaum lelaki mengalami masalah botak ataupun dikenali sebagai androgenic alopecia atau androgenetic alopecia (AGA). Botak dikaitkan dengan keadaan di mana keguguran rambut adalah disebabkan hormon androgen yang bisanya melibatkan keturunan. Walaupun botak bukanlah suatu penyakit, namun kesan psikososial disebabkan botak boleh mempengaruhi kualiti kehidupan seseorang terutamanya kaum lelaki. Hilang macho bang!

Hormon Androgen yang Terlibat

Dihidrotestosteron adalah sejenis hormon androgen yang menyebabkan AGA atau botak. Terdapat sejenis enzim iaitu 5-alpha reductase (5AR) yang menukarkan hormon testosteron kepada dihidrotestosteron. Terhalangnya aktiviti 5AR ini akan menggalakkan pertumbuhan rambut dan memperlahankan kadar keguguran rambut. 5AR biasanya terdapat pada kawasan kulit, folikel rambut, kelenjar peluh, bahagian kemaluan lelaki termasuk bahagian prostat.

Botak juga dikaitkan dengan beberapa masalah kesihatan. Masalah botak yang dikesan pada peringkat awal dikatakan berhubung kait dengan penyakit arteri koronari pada peringkat awal. Keguguran rambut mempunyai kemungkinan untuk dikaitkan dengan salah satu faktor penyakit kardiovaskular.

Terdapat kajian oleh Universiti Turki yang dijalankan terhadap 80 orang lelaki yang mengalami masalah botak atau AGA sebelum berusia 35 tahun didapati mempunyai paras insulin yang lebih tinggi berbanding dengan kaum lelaki yang tidak mengalami masalah botak. Walaubagaimanapun, kajian ini tidaklah mempunyai perbezaan yang begitu penting dari segi statistik. Jangan tak tahu, keguguran rambut juga boleh menjadi punca tekanan seseorang. Kebiasaannya, rambut akan menjadi nipis apabila telah gugur lebih daripada 50% rambut di kepala.

Rawatan Untuk Botak (AGA)

Secara realistiknya, perlu diingatkan bahawa rawatan untuk botak tidak boleh mengembalikan rambut kepada keadaan asal, tindak balas yang pelbagai terhadap sesuatu rawatan dan kadangkala sesetengah orang mungkin tindak akan bertindak balas dengan rawatan yang diberi.

Terdapat juga ubatan untuk merawat masalah botak seperti finasteride dan dutasteride yang akan mengurangkan paras antigen khusus prostat (prostate-specific antigen). Pembedahan juga boleh dilakukan namun kos untuk pembedahan boleh mencecah dari 5000 dolar hingga 40,000 dolar.

Low-Level Laser (Light) Therapy

Terdapat satu rawatan yang diberi nama low-level laser therapy (LLLT) amat sesuai untuk merawat keguguran rambut. LLLT menggunakan cahaya laser untuk mengaktifkan semula, memanjangkan tempoh peringkat anagen serta melambatkan proses kematangan pada peringkat catagen.

Terdapat beberapa ujian klinikal yang dijalankan terhadap lelaki dan wanita yang mengalami masalah androgenic alopecia. Keputusan ujian menunjukkan hasil yang positif dengan pertambahan bilangan, panjang dan diameter rambut. Namun, LLLT hanya boleh digunakan untuk merawat individu yang mengalami androgenic alopecia sahaja.

Permintaan rawatan terhadap masalah botak semakin meningkat saban hari oleh mereka yang semakin berumur, mempunyai kesedaran untuk menjaga imej badan dan mereka yang mempunyai pendapatan yang tinggi. Para penyelidik giat mengkaji biologi folikel rambut, peranan sel stem dan model in vitro/in vivo untuk kajian ubatan bagi mencari penyelesaian kepada masalah botak ini.

Clarke P. (2016). Male baldness. Australian family physician, 45(4), 186–188.Acibucu F, Kayatas M, Candan F. The association of insulin resistance and metabolic syndrome in early androgenetic alopecia. Singapore Med J 2010;51(12):931–36.Avci, P., Gupta, G. K., Clark, J., Wikonkal, N., & Hamblin, M. R. (2014). Low-level laser (light) therapy (LLLT) for treatment of hair loss. Lasers in surgery and medicine, 46(2), 144–151.Santos, Z., Avci, P., & Hamblin, M. R. (2015). Drug discovery for alopecia: gone today, hair tomorrow. Expert opinion on drug discovery, 10(3), 269–292.


10 Khasiat Bawang Putih Kepada Kesihatan

Bawang putih telah menjadi satu bahan utama dalam kebanyakan masakan di Malaysia dan juga di seluruh dunia. Bawang putih terkenal dengan khasiatnya yang bagus untuk kesihatan. Bawang putih mempunyai daun yang panjang dan bebawang yang berada dalam tanah. Ia terbentuk dari beberapa ulas bebawang yang membentuk sebiji bawang. Artikel ini menjelaskan 10 khasiat bawang putih kepada kesihatan.

1. Mengandungi komponen yang bersifat perubatan

Bawang putih telah digunakan secara meluas dalam masakan kerana bau dan rasanya yang kuat. Pada zaman dahulu, kegunaan utama bawang putih adalah bagi tujuan perubatan dan kesihatan. Para saintis telah mendapati bahawa khasiat bawang putih datangnya daripada komponen sulfur yang terbentuk sewaktu memotong atau mengunyah bawang putih. Selain itu, bawang putih mengandungi allicin. Allicin merupakan satu komponen yang kurang stabil dan hanya akan mencul apabila bawang putih dipotong atau dihancurkan. Allicin dapat mengawal tekanan darah dan juga mencegah penyakit kardiovaskular.

2. Mengurangkan Simptom Selsema

Bawang putih dapat meningkatkan sistem imun. Satu kajian besar dijalankan selama 12 minggu mendapati bahawa suplemen bawang putih dapat mengurangkan masalah selsema sebanyak 63% berbanding dengan placebo. Selain itu, ada satu kajian mendapati bahawa dos ekstrak bawang putih yang tinggi (2.56 gram sehari) dapat mengurangkan jumlah hari selsema sebanyak 61%.

3. Mengawal tekanan darah tinggi

Penyakit kardiovaskular seperti strok dan serangan jantung merupakan pembunuh dalam diam di seluruh negara.

Tekanan darah tinggi atau hipertensi merupakan salah satu faktor utama menyumbang kepada penyakit ini. Kajian terhadap manusia mendapati bahawa bawang putih mengandungi komponen yang dapat mengawal tekanan darah bagi mereka yang mempunyai tekanan darah tinggi.

4. Mengawal paras kolesterol

Selain mengawal tekanan darah, bawang putih juga berperanan dalam mengawal paras kolesterol dalam darah. Dengan ini, risiko penyakit jantung dapat dicegah. Bagi mereka yang mempunyai paras kolesterol yang tinggi, suplemen bawang putih dapat mengurangkan 10-15% kadar kolesterol jahat. Namun, bawang putih tidak memberi kesan kepada paras kolesterol baik (HDL) dan juga trigeliserida.

5. Mengandungi antioksida yang membantu mencegah penyakit Alzheimer dan demensia

Radikal bebas akan menyebabkan kerosakkan oksidatif dan seterusnya akan menyumbang kepada proses penuaan. Bawang putih mengandungi antioksidan yang dapat melindungi badan daripada kerosakan oksidatif tersebut. Kesan daripada gabungan pengurangan kolesterol dan tekanan darah, serta sifat antioksidan yang terdapat pada bawang putih dapat mengurangkan risiko penyakit yang berkaitan dengan saraf otak seperti Alzheimer dan demensia.

Satu kajian yang dijalankan oleh Jiangsu Provincial Center for Disease Control and Prevention di China mendapati bahawa individu yang makan bawang putih mentah sekurang-kurangnya dua kali seminggu sepanjang tujuh tahun dapat mengurangkan sebanyak 44% risiko kanser paru-paru.

Selain itu, komponen organo-sulfur yang terdapat dalam bawang putih berkesan untuk menghapuskan sel yang berkaitan dengan barah otak.

7. Kesihatan rambut dan kulit kepala

Bawang putih dapat membantu pertumbuhan rambut. Ia mengandungi kandungan vitamin dan mineral yang tinggi seperti vitamin B6 dan C, manganese dan selenium. Kesemua vitamin dan mineral ini berperanan bagi mengekalkan kesihatan rambut.

Tambahan pula, sifat antibakteria dan antifungas yang terdapat dalam bawang putih juga menyumbang kepada kesihatan rambut kerana sifat-sifat ini membantu untuk membunuh kuman dan menjadikan kulit kepala lebih sihat.

Jerawat merupakan masalah kulit yang disebabkan oleh pelbagai jenis benjolan yang terbentuk di permukaan kulit. Bawang putih mempunyai sifat anti-bakteria dan anti-septik daripada allicin. Allicin membantu untuk membunuh bakteria yang menyebabkan masalah jerawat. Ia juga dapat mengurangkan keradangan dan memperbaiki peredaran darah. Kesemua khasiat ini dapat memberi ruang kepada kulit untuk menerima lebih banyak nutrien seterusnya mengurangkan risiko masalah jerawat.

9. Mengurangkan Risiko Keradangan Sendi

Atritis merupakan penyakit yang disebabkan sakit dan bengkak pada sendi. Ia boleh terjadi pada semua peringkat umur, jantina dan latar belakang etnik.

Sifat anti-radang dalam bawang putih dapat mengurangkan simptom atritis. Dalam satu kajian tabung uji mendapati bahawa terdapat komponen spesifik dalam bawang putih yang dapat mengurangkan keradangan yang berkaitan dengan atritis.

10. Mengawal paras gula

Selain membantu untuk mengawal tekanan darah dan paras kolesterol, bawang putih juga terbukti dalam beberapa kajian dapat mengawal paras gula dalam darah, khususnya bagi pesakit kencing manis. Bawang putih merupakan sumber vitamin B6 dan C. Vitamin B6 terlibat dalam proses metabolisma karbohidrat manakala vitamin C pula berperanan bagi mengekalkan paras gula dalam darah.

Bawang putih merupakan salah satu bahan utama dalam masakan. Ia mempunyai pelbagai khasiat seperti mengawal paras gula, kolesterol, mengurangkan risiko penyakit kardiovaskular serta mengekalkan kesihatan rambut.

Semoga perkongsian berkenaan khasiat bawang putih ini memberi manfaat kepada semua.

Khasiat Tumbuh-tumbuhan yang lain

Leech, J. (2018, June 28). 11 Proven Health Benefits of Garlic. Retrieved December 02, 2020, from HealthlineWilson, D. (2018, March 8). Garlic on Your Hair? What to Keep in Mind. Retrieved December 02, 2020, from HealthlineWong, C. (n.d.). The Health Benefits of Allicin. Retrieved December 02, 2020, from Very Well Health


Cara Tanam Bunga Kantan yang Betul

Bagaimanakah cara tanam bunga kantan yang betul? Artikel ini akan membincangkan dengan lengkap berkenaan cara tanam bunga kantan dari segi syarat penanaman hingga kawalan penyakit dan perosak.

Kantan ialah sejenis tanaman ulam tradisional di Malaysia. Ianya merupakan pokok herba yang tumbuh membiak dan merimbun secara berkelompok. Bunganya merupakan bahagian utama yang digunakan untuk pelbagai kegunaan seperti dalam masakan. Kini, tanaman kantan mula dibangunkan secara komersial berikutan daripada nilai pasarannya yang tinggi.

Harga terkini adalah mencecah RM2 bagi sekuntum bunga kantan. Bagi masyarakat Melayu, bunga kantan ini adalah sinonim dalam masakan sebagai perasa di dalam penyediaan asam laksa, asam pedas dan juga nasi kerabu. Usaha untuk mempertingkatkan penanaman tanaman tradisional ini hendaklah dipergiatkan bagi menggalakkan pengeluaran, penggunaan ulam, herba dan rempah-ratus.

Dari segi faktor iklim, tanaman ini sesuai ditanam di kawasan yang bersuhu sekitar 24°C -33°C dan menerima taburan hujan antara 1800-2200mm. Manakala untuk faktor tanah pula, ianya sesuai ditanam pada berbagai-bagai jenis tanah asalkan kawasan penanaman adalah bukan kawasan takungan air. Sekiranya pokok kantan ditanam pada kawasan tersebut, dikhuatiri bahawa ianya akan menyebabkan pertumbuhannya terjejas disamping itu mengakibatkan akar dalam tanah membusuk dan menyebabkan pokok mati. Jenis tanah yang paling ideal digunakan untuk tanaman ini adalah jenis loam berpasir.

Pokok kantan boleh ditanam menggunakan rizom atau biji benih. Kebiasaannya ramai yang menggunakan rizom kerana ianya lebih cepat mengeluarkan hasil berbanding dengan penggunaan biji benih. Untuk pemilihan rizom sebagai bahan tanaman, pertama sekali anda perlu mencangkul keluar rizom yang mempunyai sulur dari perdu pokok. Kemudiannya, rizom yang diperolehi akan dipotong dan setiap potongan rizom seeloknya mempunyai 2-3 mata tunas dan akar serabut untuk menggalakkan pertumbuhan.

Untuk penyediaan tanah atau kawasan, perlu diketahui terlebih dahulu skala penanaman yang anda ingin usahakan. Jika hendak diusahakan secara kecil-kecilan, penanaman di sekeliling kawasan kediaman sudah memadai. Manakala untuk penanaman secara komersial, anda boleh menjalankannya sebagai tanaman selingan di dusun buah-buahan.

Disebabkan pokok ini adalah jenis pokok yang berasal dari hutan, sudah menjadi habitatnya tumbuh pada kawasan yang bersemak. Oleh itu, penyediaan kawasannya juga tidak perlu dibersihkan secara menyeluruh. Untuk penanaman di kawasan baru, lorong-lorong penanaman sahaja yang perlu dibersihkan. Ini bertujuan bagi memudahkan proses penentuan corak penanaman. Kebiasaannya, jarak tanaman yang disyorkan ialah 2m di antara barisan dan 1m di dalam barisan.

Manakala untuk lubang penanaman pula, adalah berukuran 20cm x 20cm x 20cm. Kedua-dua langkah ini perlu dilaksanakan terlebih dahulu sebelum kerja penanaman dijalankan.

Dengan menggunakan rizom yang telah disediakan, masukkannya ke dalam lubang yang telah digali lalu dipadatkan dengan tanah. Kemudian, gunakan daun-daun kering untuk dijadikan sebagai sungkupan bagi mengelakkan tunas-tunas muda daripada kekeringan. Waktu penanaman sebaiknya diselaraskan dengan musim hujan bagi mendapatkan pertumbuhan yang sempurna. Walaupun telah kita sedia tahu bahawa tanaman ini tidak memerlukan penjagaan rapi, namun begitu amalan pertanian yang baik seperti pembersihan kawasan, pembajaan, kawalan musuh dan penyakit masih perlu diberi tumpuan dari semasa ke semasa.

Tanaman ini perlu dipangkas bagi menggalakkan pertumbuhan sulur daun yang baru dan meningkatkan pengeluaran bunga. Bahagian yang dipangkas kebiasaannya adalah bahagian daun yang telah tua ataupun kekuningan. Untuk pengurusan sisa yang teratur, bahagian yang dipangkas itu tidak perlu dibuang atau dibakar. Ianya masih berguna terhadap tanaman ini. Bahagian yang dipangkas itu boleh dijadikan sungkupan bagi mengawal pertumbuhan rumpai. Apabila bahagian tersebut mereput, ianya memberi manfaat lain kepada tanaman iaitu sebagai sumber bahan organik yang berfaedah kepada pertumbuhan kantan.

Dari segi pengurusan air pula, tiada maklumat mengenai keperluan air bagi tanaman ini bagi mendapatkan pengeluaran hasil yang optimum sehingga kini. Ianya didapati hidup subur di bawah naungan tanaman lain. Namun begitu perlu diingatkan bahawa tanaman ini tidak sesuai ditanam pada kawasan air bertakung untuk tempoh masa yang lama. Sebagai langkah keselamatan, laksanakan sistem perparitan yang sistematik bagi kawasan yang menghadapi masalah saliran air. Dengan ini, lebihan air dapat disalirkan ke parit utama dan tiada lagi masalah ketidaksesuaian kawasan penanaman.

Kawalan Rumpai, Penyakit dan Perosak

Kawalan rumpai bagi tanaman ini perlu diberi perhatian pada tahun pertama penanaman. Untuk perlaksanaan kerja ini, semburan racun rumpai glyphosate perlu dijalankan secara berhati-hati bagi mengelakkan tempias racun terkena pada pokok kantan. Selepas tahun pertama, kebiasaannya naungan daripada kanopi rumpun kantan akan merimbun pada masa yang sama mengawal pertumbuhan rumpai secara tidak langsung. Manakala dari segi penyakit dan perosak pula, sehingga kini masih tiada lagi gejala serius yang menyerang tanaman ini. Yang merisaukan para pengusaha pada hari ini adalah serangan anai-anai berikutan daripada kawasan penanaman yang mempunyai banyak kayu reput. Akibat daripada serangan anai-anai akan menyebabkan pokok menjadi layu dan kekuningan. Lambat-laun sekiranya tidak dikawal akan mengakibatkan keseluruhan pokok dalam rumpun yang sama juga terjejas. Bagi mengatasi masalah ini, laksanakan semburan racun serangga chlorpyrifos pada bahagian yang terkena serangan anai-anai.

Pokok kantan mula mengeluarkan bunga setelah berumur 9 bulan. Bunga kantan yang belum kembang akan dipetik dengan memotong pada bahagian pangkal sulur sepanjang 30cm. Pokok kantan mengeluarkan bunga sepanjang tahun, oleh itu ianya hendaklah dipungut setiap hari bagi mengelakkan kudup bunga menjadi kembang. Kebiasaannya, bunga kantan yang dijual di pasaran adalah yang mempunyai kudup yang masih tertutup. Selepas itu, bunga yang dipetik akan dimasukkan di dalam bakul plastik dan disimpan bagi mengelakkan daripada terkena sinaran matahari. Hal ini kerana suhu yang tinggi boleh menjejaskan kualiti bunga kantan yang dipetik. Untuk peringkat jualan, bunga kantan akan diikat terlebih dahulu pada pangkalnya. Setiap ikatan mengandungi 20 keratan bunga dan disimpan secara berdiri supaya tidak mudah rosak.

Diharapkan artikel cara tanam bunga kantan ini akan membantu para pembaca untuk melakukan penanaman bunga kantan yang betul

Cara Tanam pokok lain yang anda perlu tahu:

Abd. Rashid & Mohd Yusof. (1996). Tanaman Kantan Di Negeri Terengganu. Jabatan Pertanian Semenanjung Malaysia.


Cara Tanam Pokok Kelapa yang Betul

Bagaimanakah cara tanam pokok kelapa yang betul? Artikel ini akan membincangkan dengan lengkap cara tanam pokok kelapa yang betul bermula dari segi penyediaan tanah hingga kawalan penyakit dan perosak.

Pengenalan
Keperluan Asas
Jenis Pokok Kelapa
Penyediaan Tanah
Pemilihan Anak Benih
Penanaman
Pembajaaan
Kawalan Perosak dan Penyakit
Penuaian

Kelapa merupakan sejenis tumbuhan yang sesuai ditanam di kawasan beriklim seperti di Malaysia. Hasil bagi tanaman ini tidak mengikut musim dan boleh didapati sepanjang tahun. Di Malaysia, penanaman secara komersil telah dijalankan di Johor, Selangor dan Perak. Disamping itu industri kelapa penting untuk memenuhi keperluan industri kelapa segar dan pemprosesan negara.

Berdasarkan kepada hasil purata pengeluaran kelapa pada 2007, Malaysia telah mengeluarkan sebanyak 3,500 biji/hektar/tahun. Namun sehingga kini, masalahnya tetap sama iaitu pengeluaran kelapa negara masih tidak mencukupi untuk memenuhi keperluan kelapa segar dan industri pemprosesan negara. Industri ini juga memainkan peranan penting dalam perdagangan negara kita kerana sebahagian besar daripada sektor eksport dan import bagi tanaman ini terdiri daripada minyak kelapa dan produk-produk kelapa seperti karbon teraktif, kelapa parut kering, santan dan kelapa segar.

Industri kelapa masih relevan untuk diusahakan sehingga kini dan merupakan industri penting yang menyumbang kepada sosioekonomi negara terutamanya dalam pembasmian kemiskinan dikalangan pekebun kecil. Tanpa melengahkan masa lagi, hari ini saya akan memberi mengupas tentang cara-cara menanam kelapa.

Keperluan Asas Sebelum Penanaman

Jenis tanah yang sesuai untuk penanaman kelapa adalah tanah liat berpasir. Seperti yang kita sedia tahu, kebanyakkannya pokok kelapa mudah didapati di kawasan persisiran pantai kerana ianya adalah kawasan yang sesuai bagi tanaman ini. Sebelum menjalankan penanaman, perlu diketahui bahawa kawasan tanaman perlulah mempunyai tanah yang subur dan sistem saliran yang baik.

Untuk keperluan pH pula, ianya adalah dalam lingkungan pH 5.5 – 6.5. Suhu yang sesuai adalah lebih kurang 27°C. Kawasan penanaman kelapa hendaklah menerima taburan hujan lebih daripada 1800 mm tanpa musim kemarau yang panjang. Akan tetapi perlu diingatkan bahawa jika keadaan kawasan sangat lembab atau taburan hujan yang melebihi 3,000mm setahun, ianya akan mengundang kepada masalah reput pucuk dan buah gugur sebelum waktunya.

Varieti (Jenis Pokok Kelapa)

Sebelum memulakan penanaman, tanah terlebih dahulu perlulah dibajak untuk membalikkan tanah menggunakan mekanisasi jentera ladang seperti bajak putar atau piring. Pada masa yang sama dengan menggunakan jentera tersebut, anda perlu memperbaiki saliran dengan mengadakan sistem perparitan bagi mengeluarkan air yang berlebihan dari permukaan tanah.

Selain itu tanah juga perlu melalui proses pengapuran sebagai satu langkah meneutralkan tanah semula sekurang-kurangnya 2-4 minggu sebelum penanaman. Untuk program pengapuran ini, ianya boleh dijalankan sekali semasa pembajakan dilakukan bagi menjimatkan masa bekerja.

Selepas tamat tempoh tersebut, anda perlu menentukan corak penanaman dengan menandakan tapak penanaman ataupun lining menggunakan pancang bagi menentukan jarak tanaman serta memudahkan proses penggalian lubang kelak.

Kemudian, anda boleh melanjutkan kepada langkah seterusnya iaitu penyediaan batas. Untuk penyediaan batas, tanaman kepala menggunakan sistem chamber ataupun penanaman di antara parit seperti di bawah:

Seterusnya adalah penggalian lubang bagi tanaman kelapa. Saiz lubang tanaman adalah berukuran 45cm panjang x 45cm lebar x 45cm dalam.

Pemilihan Anak benih Kelapa

Anak benih yang dipilih mestilah yang sihat dan tidak berpenyakit. Cara mudah mengenalpasti anak pokok yang sesuai adalah ianya mempunyai warna daun hijau gelap dan pastikan anak pokok yang hendak ditanam telah pecah daun untuk ditanam. Secara teori, benih yang paling sesuai ditanam adalah sekitar umur 4-6 bulan tanpa polibeg dan 8 – 10 bulan bagi semaian dalam polibeg.

Dalam proses penanaman, waktu yang terbaik untuk memulakan penanaman kelapa ini adalah pada awal musim hujan. Langkah pertama adalah tabur 200gm baja CIRP di dalam lubang yang telah disediakan. Ini kerana dengan penggunaan baja CIRP, ianya akan meransang pertumbuhan akar dengan lebih baik. Setelah itu, anda boleh meneruskan dengan memasukkan benih pokok kelapa lalu, dipadatkan dengan tanah ke dalam lubang tersebut. Langkah terakhir adalah dengan menabur 400g baja organik pada jarak 1m daripada anak pokok kelapa.

Untuk program pembajaan pula, seperti telah dinyatakan semasa menanam, kadar baja yang digunakan adalah baja organik 400g dan CIRP 200g dalam lubang yang telah disediakan. Pada peringkat umur kelapa sekitar 1-3 tahun, penggunaan baja NPK Kuning/Green (15:15:6:4) pada kadar 1 – 1.5kg/pk/tahun akan digunakan bagi meransang pertumbuhan pokok.

Manakala pada umur 4 tahun dan ke atas, penggunaan NPK Biru (12:12:17:2) dengan kadar 5kg/pk/tahun bagi meransang pertumbuhan bunga dan buah. Kaedah pembajaan bagi pokok adalah sedikit berbeza dengan tanaman lain. Terdapat 2 cara pembajaan iaitu dengan membuat 4-5 poket lubang ataupun membuat alur pada keliling pokok mengikut kanopi.

Kawalan Perosak dan Penyakit

Antara perosak yang sinonim dengan tanaman kelapa adalah haiwan liar seperti monyet, babi hutan, tupai dan sebagainya. Kehadiran haiwan ini akan mengundang kerugian besar kepada pengusaha sekiranya tidak dibanteras. Terdapat pelbagai kaedah kawalan haiwan ini seperti dengan membuat perangkap atau menembak haiwan tersebut dengan kerjasama dengan Jabatan Perhilitan. Untuk cara yang tidak praktikal adalah menghalau haiwan tersebut dengan letupan.

Manakala serangga yang umum menyerang tanaman kelapa pula, adalah kumbang tanduk, kumbang merah palma, kumbang pucuk kelapa, kumbang pleisispa dan ulat artona. Antara cara mengawal serangan kumbang adalah dengan menggunakan perangkap feromon. Untuk pendekatan secara kimia pula adalah bergantung kepada peringkat umur pokok. Sekiranya pada peringkat anak pokok, letakkan 3-4 butir carbofuran pada lubang di pucuk pokok. Bagi pokok rendah pula, pucuk pokok perlu disembur dengan racun serangga cypermethrin. Akhir sekali bagi pokok yang tinggi, laksanakan suntikan batang dengan racun kimia methamidophos atau monocrotopos semasa cuaca kering dan pokok sihat.

Yang paling menjejaskan tanaman kelapa adalah ancaman serangga seperti kumbang. Namun begitu, ianya sama sekali tidak terlepas daripada serangan penyakit yang umum seperti bintik daun. Untuk mengatasinya adalah dengan semburan racun benomyl.

Pokok kelapa yang telah ditanam akan mula berbunga selepas 3 tahun setelah ditanam. Sebatang pokok kelapa boleh menghasilkan 80-120 buah setahun. Manakala untuk purata berat buah adalah sekitar 2.4kg sebiji. Pelbagai produk hiliran yang boleh dihasilkan dengan kelapa segar seperti santan, minyak kelapa, dan sebagainya.

Sebagai salah satu usaha untuk memulihkan industri kelapa negara, langkah proaktif memajukan industri ini perlu diteruskan. Dengan strategi meningkatkan produktiviti untuk kepentingan dua hala, ianya turut meningkatkan pendapatan pekebun kecil dan bekalan kelapa negara juga bertambah bagi memenuhi keperluan pasaran tempatan dan eksport.

Diharapkan artikel Cara Tanam Pokok Kelapa ini dapat memberikan para pembaca idea berkenaan cara tanam pokok kelapa yang betul dan mendatangkan hasil.

Cara Tanam pokok lain yang anda perlu tahu:

M. Haari (2019). Menanam kelapa (komersial). KCCCI AGRO Seminar 2019 Program Agropreneur Muda [PowerPoint slides].Jabatan Pertanian (2011). Ringkasan Pencapaian Purata Hasil Pengeluaran Projek-projek Industri Tanaman.


Apakah vaksin mRNA – fakta yang mudah difahami orang awam

Berikutan pandemik COVID-19 yang telah melanda dunia dan negara hampir setahun kini, kerajaan Malaysia telah mengumumkan bahawa Malaysia akan mendapatkan bekalan vaksin COVID-19 daripada syarikat farmaseutikal Pfizer menjelang suku pertama tahun depan. Namun, vaksin dari syarikat farmaseutikal Pfizer ini bukanlah seperti vaksin konvensional lain yang dibuat dari virus itu sendiri ataupun proteinnya. Sebaliknya, ia dibuat dari mRNA (messenger RNA). Vaksin mRNA COVID-19 ini dijangkakan menjadi vaksin pertama yang menggunakan teknologi mRNA yang bakal diluluskan FDA.

Bagaimana vaksin berfungsi mencegah jangkitan

Secara prinsipnya, vaksin berfungsi untuk ‘melatih’ sistem imun mengenalpasti sesuatu jangkitan. Selepas pengenalpastian ini, sistem imun akan menghasilkan antibodi yang mampu meneutralkan virus sebenar. Untuk proses ‘latihan’ ini, vaksin selalunya diberi dalam bentuk virus yang telah dilemahkan atau dinyahaktifkan. Namun, vaksin yang bakal diterima oleh rakyat Malaysia ini menggunakan teknologi mRNA.

mRNA (messenger RNA atau RNA utusan) adalah molekul RNA untaian tunggal (single-stranded molecule) yang menyamai urutan genetik sesuatu gen. Sukar untuk faham? Baik, kita mudahkan.

Anda tentu tahu DNA? Ya, DNA adalah kod genetik di dalam setiap organisma, termasuk virus. DNA juga berfungsi untuk menghasilkan pelbagai protein di dalam organisma untuk menjalankan fungsi-fungsi tertentu. Sebagai contoh, spike protein di permukaan virus COVID-19. Spike protein ini adalah struktur molekul yang bertanggungjawab untuk kemasukan virus COVID-19 ke dalam sel manusia dan menyebabkan jangkitan.

Untuk suatu DNA menghasilkan protein, ia perlu diduakan kepada suatu salinan genetik yang dipanggil mRNA. mRNA ini mempunyai kod genetik yang hampir sama seperti DNA, dan ia akan diproses oleh ribosom di dalam sel, untuk menghasilkan protein.

Bagaimana vaksin mRNA boleh membantu mencegah COVID-19

Jadi, secara asasnya, vaksin mRNA COVID-19 yang diberi kepada seseorang akan menghasilkan protein yang menyerupai spike protein virus tersebut. Bezanya, spike protein yang dihasilkan oleh vaksin mRNA ini adalah tidak berbahaya, dan tidak menyebabkan jangkitan. Walaubagaimanapun, protein ini masih mampu dikenalpasti oleh sistem imun kita untuk penghasilan antibodi. Antibodi inilah yang akan melindungi kita sekiranya kita dijangkiti virus sebenar.

Vaksin mRNA COVID-19 akan diberi secara suntikan di bahagian atas otot lengan. Sel-sel otot inilah yang akan membantu mRNA ini diterjemahkan (translation) kepada protein. Perlu diketahui juga, walaupun vaksin mRNA yang diberi ini memasuki sel, tetapi tidak akan memasuki nukleus sel dimana DNA kita disimpan. Proses penterjemahan mRNA ke protein hanya berlaku di bahagian sitosol sel. Dengan itu, mRNA tidak akan berinteraksi atau mempengaruhi DNA manusia. Selepas protein ini dihasilkan, sel-sel otot akan memusnahkan dan menyingkirkan mRNA tersebut.

Jangkamasa perlindungan vaksin mRNA

Seperti yang dijelaskan di atas, badan manusia akan menyingkirkan vaksin mRNA selepas ia menghasilkan protein. Sementara ini boleh menyebabkan kurangnya kesan sampingan yang tidak diingini, ia menimbulkan persoalan tentang jangkamasa perlindungan yang ditawarkan oleh pemberian vaksin ini.

Walaupun jangkamasa perlindungan sesuatu vaksin COVID-19 tidak akan diketahui sehingga sesuatu vaksin itu diluluskan dan digunakan, namun adanya vaksin yang selamat dan berkesan untuk jangka masa yang terbatas sudah cukup baik untuk mematahkan rantaian wabak yang mengganas kini. Pada masa yang sama, para saintis masih giat menjalankan kajian untuk menambahbaik struktur vaksin mRNA untuk mengelakkan penyingkiran segera dan menghasilkan kesan yang lebih lama. Selain itu, sebagaimana vaksin-vaksin lain yang memerlukan dos kedua, pemberian dos kedua vaksin mRNA mungkin mampu mengatasi masalah ini.

Beberapa kelebihan vaksin mRNA

Ada yang menyuarakan kebimbangan kerana vaksin ini cepat dihasilkan berbanding vaksin-vaksin yang terdahulu. Perlu difahami, vaksin mRNA secara amnya dapat dihasilkan dengan lebih cepat kerana molekul mRNA adalah lebih ringkas dan lebih mudah senang disintesis. Malah, sejurus selepas kod genetik virus COVID-19 ini diketahui awal tahun 2020, kod mRNA untuk calon vaksin telah juga tersedia. Vaksin mRNA juga dihasilkan secara sintesis kimia, bukan sintesis biologi.

Penghasilan vaksin dari virus yang dilemahkan atau proteinnya sendiri memerlukan masa pembuatan dan pengilangan (manufacturing) yang lebih lama kerana ia perlu direkabentuk semula, ditingkatkan (scaled-up) dan dihasilkan secara besar-besaran (mass-produced). Vaksin konvensional juga memerlukan tahap keaslian (purity) yang tinggi, supaya tidak menghasilkan kesan sampingan yang tidak diingini.

Beberapa kekurangan vaksin mRNA

Umum mengetahui, vaksin mRNA memerlukan penyimpanan pada suhu yang amat rendah, pada -70°C. Ini adalah kerana ketidakstabilan molekul mRNA tersebut pada suhu bilik pada jangka masa yang lama. Dalam suhu penyejukan biasa atau suhu di sekitar suhu pembekuan, vaksin mRNA ini akan merosot dan rosak dalam masa lima hari. Namun ini bukanlah suatu yang baru atau mengejutkan. Banyak penyimpanan bahan penyelidikan biologi memerlukan suhu yang sangat rendah, dan ia adalah tidak mustahil dari segi pengangkutan dan logistik.

Vaksin mRNA COVID-19 mRNA akan dinilai dengan teliti untuk keselamatan

Seperti semua jenis vaksin lain, vaksin mRNA ini tertakluk kepada standard keselamatan dan keberkesanan yang ketat.  Walaupun ini merupakan vaksin mRNA pertama yang mungkin diluluskan FDA, namun vaksin dan teknologi mRNA bukanlah sesuatu yang baru. Ia telah dikaji selama berpuluh-puluh tahun untuk pelbagai jenis penyakit, dan kelebihannya seperti yang digariskan di atas membuatkannya pilihan terbaik untuk pandemik yang melanda seluruh dunia kini.

Abbasi J. (2020) COVID-19 and mRNA Vaccines—First Large Test for a New Approach. JAMA, 324(12):1125–1127.Centers for Disease Control and Prevention. 2020. Understanding mRNA COVID-19 Vaccines. [online] [Accessed 1 December 2020].Iavarone, C., O’hagan, D. T., Yu, D., Delahaye, N. F., & Ulmer, J. B. (2017). Mechanism of action of mRNA-based vaccines. Expert review of vaccines, 16(9), 871–881.Li F. (2016). Structure, Function, and Evolution of Coronavirus Spike Proteins. Annual review of virology, 3(1), 237–261. Pardi N., Weissman D. (2017) Nucleoside Modified mRNA Vaccines for Infectious Diseases. In: Kramps T., Elbers K. (eds) RNA Vaccines. Methods in Molecular Biology, vol 1499. Humana Press, New York, NY.Schlake, T., Thess, A., Fotin-Mleczek, M., & Kallen, K. J. (2012). Developing mRNA-vaccine technologies. RNA biology, 9(11), 1319–1330.


10 Khasiat Buah Naga Kepada Kesihatan

Apakah Khasiat Buah Naga kepada kesihatan badan? Artikel ini akan membincangkan 10 khasiat buah naga yang perlu anda tahu.

Kulitnya yang berwarna merah serta bentuk yang unik pasti memikat hati kita untuk mencubanya. Itulah buah naga, sejenis buah-buahan tropika yang boleh dimakan begitu sahaja ataupun dinikmati dalam bentuk jus. Ia dikenali sebagai buah naga kerana bahagian luar kulitnya berwarna merah terang serta mempunyai ‘sisik’ hijau seakan-akan seekor naga. Tetapi tahukah anda, apakah khasiat-khasiat buah yang mempunyai rasa manis dan masam ini? Artikel ini akan membincangkannya.

Antioksida ialah komponen yang memelihara sel dalam badan daripada radikal bebas, sejenis bahan yang dikaitkan dengan penyakit kronik serta penuaan. Isi buah naga mengandungi pelbagai jenis bahan antioksida seperti betalain, hydroxycinnamate, vitamin C, dan flavonoid. Kesan ini paling ketara dapat dilihat dalam melindungi asid lemak daripada kerosakan yang disebabkan oleh radikal bebas.

Satu perkara yang perlu diketahui ialah antioksidan berfungsi pada tahap maksimum sekiranya diambil daripada sumber semulajadi seperti dalam makanan, berbanding dalam bentuk pil atau suplemen. Malah, pengambilan suplemen antioksidan dalam kuantiti yang tidak terkawal atau tanpa pengawasan pakar berisiko menyebabkan kesan sampingan yang membahayakan kesihatan.

2. Mengawal paras gula dalam darah

Melalui kajian-kajian yang dijalankan, buah naga didapati membantu mengekalkan gula pada paras yang normal dalam individu dengan keadaan prediabetes. Ini kerana, buah naga dapat meningkatkan penghasilan insulin. Dalam kajian terhadap tikus makmal obes pula, buah naga dapat mengurangkan rintangan insulin.

Walaupun begitu, kesan pengambilan buah naga terhadap paras gula dalam individu dengan penyakit kencing manis jenis 2 masih tidak konsisten dan memerlukan kajian lebih terperinci.

3. Meningkatkan kesihatan usus

Sistem saluran pemakanan kita dihuni oleh lebih 400 spesis bakteria baik. Prebiotik yang terkandungan dalam buah naga berupaya menambah baik keseimbangan bakteria tersebut. Secara asasnya, prebiotik ialah sejenis serat yang membantu pembiakan bakteria baik di dalam usus.

Pengambilan prebiotik secara kerap dapat membantu mengurangkan risiko jangkitan kuman serta cirit-birit.

4. Menguatkan sistem imun

Kandungan vitamin C dan karotenoid dalam buah naga dapat meningkatkan sistem ketahanan badan. Fungsi ini dapat mencegah jangkitan kerana ia memelihara sel darah putih daripada kerosakan. Sel darah putih berfungsi untuk menyerang dan menghapuskan bahan berbahaya di dalam badan, namun ia sangat sensitif terhadap radikal bebas. Antioksidan daripada buah naga dapat meneutralkan radikal bebas dan memelihara sel darah putih.

5. Menambah baik kesihatan jantung

Selain daripada kandungan antioksidan yang tinggi, biji dalam isi buah naga turut mengandungi asid lemak omega-3 dan omega-6. Asid lemak baik ini dapat meningkatkan kesihatan kardiovaskular kerana ia mengurangkan kolesterol LDL (kolesterol jahat). Kadar kolesterol jahat yang tinggi berisiko mengakibatkan penyempitan atau penyekatan salur darah, yang boleh menyebabkan strok serta serangan jantung.

6. Tinggi kandungan serat

Sebiji buah naga sudah mampu membekalkan 7 gram serat, iaitu kira-kira 30% daripada saranan pengambilan serat seharian (25 hingga 30 gram). Antara fungsi serat ialah membantu memberi rasa kenyang yang lebih lama, terutamanya bagi individu yang ingin menurunkan berat badan. Di samping itu, serat juga memainkan peranan dalam mencegah risiko penyakit kronik.

Selain daripada vitamin C yang dapat menguatkan sistem imun, buah naga juga mengandungi likopen, sejenis antioksidan yang turut memberikan warna merah pada buah ini. Likopen didapati mengurangkan sel kanser. Tambahan pula, ada kajian yang menunjukkan ekstrak buah naga memainkan peranan dalam mencegah dan merawat kanser payudara. Namun, kajian lebih mendalam masih diperlukan untuk mengesahkan khasiat ini.

8. Meningkatkan kesihatan kulit

Selain khasiat-khasiat di atas, vitamin C dan antioksidan lain di dalam buah naga juga memberi manfaat kepada kesihatan kulit. Vitamin dan mineral ini berfungsi untuk membaiki kerosakan sel lalu mencegah penuaan. Fungsi ini membantu mengurangkan tanda penuaan, kedutan, kekeringan kulit, serta jerawat.

9. Meningkatkan paras zat besi

Tubuh kita memerlukan zat besi yang mencukupi bagi mengangkut oksigen ke seluruh badan. Selain daripada itu, zat besi juga turut berfungsi untuk menghasilkan tenaga daripada makanan. Bagi mengatasi masalah kekurangan zat besi, seseorang individu itu perlu mengambil pelbagai makanan yang kaya dengan kandungan mineral tersebut seperti daging, ikan, kacang, dan kekacang.

Buah naga juga boleh dijadikan sebagai salah satu pilihan makanan untuk membekalkan zat besi. Di samping itu, kandungan vitamin C dalam buah naga juga dapat membantu penyerapan zat besi.

10. Sumber magnesium yang baik

Selain daripada zat besi, antara mineral lain yang terkandung dalam jumlah yang tinggi di dalam buah naga ialah magnesium. Sebiji buah naga dapat membekalkan kira-kira separuh daripada keperluan magnesium harian bagi seorang lelaki dewasa. Fungsi mineral ini adalah untuk membantu beratus-ratus proses kimia di dalam tubuh badan seperti penghasilan tenaga, kontraksi otot, serta pembentukan tulang dan DNA.

Artikel Berkaitan: Cara Tanam Pokok Buah Naga

Khasiat Buah yang lain

Higuera, V. (2019). What are the benefits of dragon fruit, and how do you eat it? Here’s what to know. Everyday HealthMeixner, M. (2018). 7 Great Reasons to add Dragon Fruit to Your Diet. – HealthlineNall, R. (2019). What are the proven benefits of dragon fruit? – HealthlineSpritzler, F. (2019). What is Dragon Fruit and Does It Have Health Benefits? – HealthlineTee, E. S., Mohd. Ismail N, Mohd Nasir A, Khatijah I. (1997). Nutrient Composition of Malaysian Food 4th Edition. Institute for Medical Research, Kuala Lumpur.


Cara Tanam Limau Kasturi yang Betul dan Mudah

Bagaiamanakah cara tanam limau kasturi yang betul? Artikel ini akan membincangkan cara tanam limau kasturi dari aspek tanah, pengunaan baja, penjagaan beberapa aspek yang lain.

Pengenalan Pokok Limau Kasturi
Cara Penanaman Pokok Limau Kasturi

Penanaman di atas tanah
Penanaman di dalam pasu

Penjagaan Pokok
Pembajaan
Kawalan Perosak dan Penyakit
Penuaian Buah
Penutup

Pokok limau kasturi atau nama saintifiknya, Citrus microcarpa adalah sejenis pokok renek dan ianya mampu mencapai ketinggian sekitar 3-6m. Ianya amat sinonim dengan masyarakat benua Asia Tenggara. Boleh dikatakan hampir setiap rumah di perkampungan Malaysia pasti ada menanam tanaman ini di halaman belakang rumah mereka. Terdapat pelbagai kegunaan limau kasturi ini dalam kehidupan masyarakat terutamanya adalah dalam masakan dan minuman.

Kini, permintaan terhadap limau kasturi amat memberansangkan di kawasan bandar. Hal ini berlaku kerana warga bandar sukar mendapatkan bekalannya. Dengan harga terkini sekitar RM8-9/kg, ianya boleh membuka peluang kepada pengusaha dan petani luar bandar untuk memulakan penanaman tanaman ini dengan membawa pulangan yang lumayan.  Bagi memulakan langkah mengusahakan tanaman ini, kita perlulah mempunyai ilmu dalam penanamannya. Melalui artikel kali ini, saya akan merungkai cara-cara penanaman limau kasturi dengan betul dan mudah untuk anda semua.

Ianya boleh ditanam di pelbagai jenis tanah tetapi lebih sesuai ditanam di atas tanah jenis loam berpasir. Ianya juga sangat sesuai ditanam pada iklim panas dan lembap seperti di Malaysia. Sekiranya anda ingin menanamnya, perkara pertama yang perlu disediakan adalah biji benih limau kasturi. Ianya boleh ditanam menggunakan biji benih dan melalui anak pokok yang ditut.

Kebiasaannya, ramai pengusaha yang lebih gemar menggunakan anak pokok yang diperolehi daripada kaedah tut kerana peratus kejayaan penanamannya yang lebih baik dan tinggi.

Penanaman di atas Tanah

Untuk penanaman di atas tanah, anda perlulah menyediakan lubang berukuran 60cm panjang x 60cm lebar x 60cm dalam. Untuk jarak antara tanaman di atas tanah, yang paling sesuai adalah 6m x 6m bertujuan bagi mengelakkan persaingan dengan tanaman lain.

Setelah lubang digali, gaulkan tanah yang digali tadi dengan campuran tahi ayam, baja akar ataupun triple super phosphate dan kapur. Gaulkan ketiga-tiga bahan yang disebut tadi sebanyak 100g bagi setiap bahan bersama tanah sehingga sebati. Kemudiannya, tanam anak pokok yang telah ditut ke dalam lubang yang telah disediakan dan padatkan tanah pada keliling anak pokok.

Cara Tanam pokok Limau Kasturi dalam Pasu

Manakala untuk penanaman di dalam pasu pula, ianya adalah lebih mudah untuk dilakukan. Pertama sekali, anda perlu menyediakan tanah campuran. Tanah campuran tersebut mengandungi tanah, tahi ayam atau kompos, pasir menggunakan nisbah asas penanaman iaitu 3:2:1. Apabila tanah campuran selesai disediakan, isikan tanah tersebut ke dalam pasu sehingga 5cm daripada permukaan pasu. Akhir sekali, anak pokok sudah boleh ditanam terus ke dalam pasu.

Penjagaan Bagi Menjamin Kualiti Limau Kasturi

Bagi memastikan jaminan kualiti limau kasturi yang dihasilkan adalah yang terbaik, perkara penting secara umum untuk semua jenis tanaman adalah keperluan air. Untuk tanaman limau kasturi, ianya memerlukan air secukupnya untuk pertumbuhan yang optimum. Justeru itu, lakukan penyiraman anak pokok 2 kali sehari iaitu pada awal pagi dan sebelah petang. Untuk makluman umum, pertumbuhan limau kasturi akan terjejas sekiranya kawasan tanaman terlalu banyak air dan pastikan ianya tidak terendam oleh air.

Selain itu untuk menambahbaik lagi hasil limau kasturi yang ditanam, kerja-kerja cantasan atau pruning hendaklah dijalankan pada pokok kerana dikhuatiri bahagian dahan yang dijangkiti penyakit akan menyebabkan keseluruhan pokok terjejas oleh penyakit yang sama. Kerja-kerja yang dimaksudkan itu adalah seperti pembuangan tunas air dan dahan yang berpenyakit serta kurang sihat. Cantasan juga dilakukan bertujuan untuk mengawal struktur kanopi pokok limau. Hal yang demikian adalah disebabkan pokok yang terlalu tinggi akan menyukarkan serta melambatkan proses penuaian buah limau kasturi.

Kerja merumput juga perlu dilaksanakan dalam penanaman pokok limau kasturi pada peringkat awal penanaman. Ini kerana rumput yang tumbuh akan mengganggu pertumbuhan anak pokok limau. Pada peringkat awal tersebut, anda hendaklah melakukan kerja merumput dengan mencabut rumput menggunakan tangan ataupun membalikkan sahaja tanah yang berumput tersebut dengan menggunakan cangkul. Setelah pokok sudah besar dan matang, anda boleh menggantikan kerja merumput tersebut dengan kaedah semburan bahan kimia atau racun pada rumput yang tumbuh. Rumput juga boleh dikawal pada peringkat awal menggunakan sungkupan.

Bagi menghasilkan limau kasturi yang berkualiti, pembajaannya perlulah dijaga rapi untuk tujuan pertumbuhan yang baik dan sekata dengan tanaman lain. Untuk tanaman ini, program pembajaannya hanya dilakukan sebanyak 2 kali setahun sahaja. Pada peringkat awal sebelum pokok mencecah umur setahun, lakukan 2 kali pembajaan dengan menggunakan baja Urea sebanyak 50g sepokok. Manakala untuk tanaman limau kasturi di dalam pasu pula, menggunakan 20g bagi setiap pokok. Setelah pokok melebihi umur 1 tahun, pembajaan dilakukan dengan menggunakan baja tahi ayam reput pada kadar 5kg sepokok dan kerja tersebut dijalankan sebanyak 2 kali setahun.

Kawalan Perosak dan Penyakit

Antara perosak pokok dan buah bagi tanaman ini adalah kutu trip, lalat buah, pelombong daun, pengorek buah, dan kepinding. Manakala untuk penyakit pula, tanaman ini sering diserang dengan penyakit greening, tristeza, phythoptora, keruping, dan kulapuk hitam.

Kawalan bagi perosak dan penyakit ini adalah dengan menggunakan racun yang mengandungi bahan aktif seperti dimethoate dan malathion. Dengan mengamalkan pemangkasan secara berkala dan penjagaan dari segi kebersihan dalam kawasan kebun secara intensif, ianya juga dapat mengurangkan risiko pokok dan buah limau nipis diserang penyakit dan perosak.

Secara umumnya, pokok limau kasturi akan mula berbuah pada peringkat umur 2-3 tahun sekiranya ditanam menggunakan benih tut. Selain itu, hasil tuaian bagi pokok limau kasturi adalah berbeza dan akan terus meningkat setiap tahun. Pada umur 3 tahun, hasil yang boleh dituai adalah sekitar 100g sepokok untuk setiap kali kutipan.

Manakala untuk pokok yang berumur 5-10 tahun pula, ianya dapat menghasilkan 500-800g buah limau bagi setiap pokok untuk setiap kali kutipan. Untuk memetik buah limau kasturi, kaedah yang betul adalah dengan menggunakan pisau yang tajam. Hal ini kerana sekiranya memetiknya dengan menggunakan tangan akan mengakibatkan kecedaran pada dahan dan keguguran bunga yang baru tumbuh.

Secara konklusinya, tanaman ini adalah wajar untuk diusahakan serta dimajukan berikutan daripada permintaan yang tinggi. Pada pendapat saya, ianya sangatlah mudah untuk diusahakan dan tidak memerlukan kos yang tinggi. Tambahan pula dengan peningkatan hasil setiap tahun, ianya amat menguntungkan untuk tempoh jangka masa panjang. Peluang sudah terbentang, samada mahu atau tidak untuk diusahakan. Oleh itu, marilah bersama memanfaatkan ilmu yang dicurahkan melalui artikel ini dan mulakan berbakti kepada tanah.

Diharap artikel cara tanam pokok limau kasturi ini akan memberikan idea pada para pembaca bagaimana cara penanaman pokok limau kasturi yang betul.

Cara Tanam pokok lain yang anda perlu tahu:

Jabatan Pertanian Malaysia (2006). Panduan menanam limau kasturi. No: BP 30/02.06/15R.Jabatan Pertanian Semenanjung Malaysia (1999). Pakej Teknologi Limau.


Cara Tanam Timun yang Mudah dan Betul

Bagaimanakah cara tanam timun yang betul dan memberikan hasil yang banyak? Artikel ini membincangkan secara menyeluruh berkenaan cara tanam timun dari penyediaan tanah sehinggalah kawalan perosak.

Penggunaan timun dalam kehidupan harian adalah sangat menyeluruh. Ianya kerap digunakan sebagai sumber makanan dalam pemakanan harian manusia sebagai ulam-ulaman dan sebagainya. Ada juga untuk tujuan kosmetik serta banyak lagi.

Timun ataupun nama saintifiknya, Cucumis sativus adalah sejenis sayuran yang menjalar. Dengan hanya menyediakan kayu sokongan, timun yang ditanam akan tumbuh dan menjalar dengan suburnya pada kayu sokongan tersebut. Oleh yang demikian, kita dapat mengenalpasti bahawa ianya tidak memerlukan sepenuhnya penggunaan tanah untuk penanamannya.

Dengan ini kepada sesiapa yang mempunyai kekangan dari segi ketersediaan tanah, anda tidak perlu risau lagi. Walaupun dengan tapak penanaman yang terhad, anda masih lagi mampu menghasilkan timun pada kuantiti yang banyak dan berkualiti dengan mengikutI prosedur yang betul. Melalui artikel kali ini, saya akan berkongsikan kepada anda cara tanam timun dengan betul dan mudah.

Keperluan Asas Penanaman Timun

Untuk menjalankan penanaman timun, kita perlu mengenalpasti beberapa perkara penting seperti jenis tanah. Timun sesuai ditanam pada berbagai jenis tanah, antaranya adalah tanah gambut dan tanah berpasir. Manakala bagi keperluan suhunya pula adalah dalam lingkungan 18-35°C. Kawasan bagi penanaman tanaman ini perlulah menerima taburan hujan 300mm setiap musim.

Akhir sekali, pH tanah yang ideal adalah sekitar 4.5- 6.5. Persediaan tanah adalah perkara yang utama untuk dipertimbangkan kerana ianya merupakan penentu kepada kejayaan penanaman. Terlebih dahulu, disyorkan untuk melakukan pembajakan dan pengemburan di peringkat awal samada menggunakan khidmat jentera ataupun secara manual.

Untuk penanaman di ladang, langkah pertama adalah dengan melakukan pembajakan dan pengemburan dengan menggunakan implementasi bajak putar ataupun kaedah manual iaitu cangkul pada kedalaman sekitar 15-22cm. Untuk menambahbaik kandungan organik pada tanah, taburkan tahi ayam yang reput terlebih dahulu sebelum melakukan pengemburan dan pembajakan.

Dengan ini, operasi dapat dijalankan dengan sistematik dan efisien. Kemudian, untuk spesifikasi batasnya pula, anda perlu menyediakan batas berukuran 1.2m lebar x 25cm tinggi. Panjang batas pula adalah bergantung kepada keadaan kawasan. Setelah selesai membuat sebuah batas, lakukan penjarakan antara 30cm dengan batas baru.

Untuk penanaman dalam pasu ataupun dalam polibeg pula, hanya perlu menggunakan campuran tanah, tahi ayam atau kompos serta pasir dengan nisbah 3:2:1. Lalu, dimasukkan terus ke dalam pasu atau polibeg sehingga 5cm dari bahagian permukaan.

Untuk memperolehi biji benih timun, anda boleh memilih samada dengan mengambilnya terus daripada buah timun yang telah masak ataupun dengan membelinya terus di pasaran dalam bentuk pek. Setelah mendapatkan biji benih tersebut, semaikan 2 biji benih dalam satu lubang sedalam 2.5cm.

Pastikan jarak antara tanaman adalah 60cm antara pokok. Selepas penanaman, lakukan penyungkupan menggunakan rumput kering bagi mengekalkan kelembapan dan suhu tanah serta melambatkan pertumbuhan rumpai. Untuk penanaman timun adalah penting untuk menyediakan kayu junjung bagi membolehkan pokok menjalar serta memudahkan proses penuaian kelak.

Kayu junjung tersebut boleh dibuat dengan pelbagai jenis bahan, tetapi yang paling umum digunakan adalah kayu hutan dan buluh kerana ianya lebih menjimatkan. Seterusnya sediakan kayu pancang berukuran 2m, lalu dipacak dan dicondongkan berhampiran anak benih tadi. Letakkan sebatang kayu pada secara melintang pada kayu yang dipacak tadi dan ikat menggunakan tali raffia bagi mengukuhkan sokongan. Akhir sekali, biarkan tanaman tersebut selama 2 minggu dan lakukan penjarangan sepokok selubang bagi mengelakkan persaingan yang tinggi terhadap nutrien.

Timun memerlukan kelembapan secukupnya untuk hidup subur. Oleh itu, ianya hendaklah disiram sebanyak 2 kali sehari iaitu pada waktu pagi dan petang kecuali hujan.

Pembajaan perlu dilakukan sebanyak 3 kali sepusingan iaitu pada minggu ke-2, ke-4, dan ke-6 dengan menggunakan 10g baja NPK Blue (12:12:17:2) sepokok.

Kawalan Rumpai, Serangga dan Penyakit

Rumput yang tumbuh akan mengganggu pertumbuhan timun. Sebagai langkah kawalan pertumbuhan rumpai, kerja merumput hendaklah dilakukan secara kerap. Manakala bagi langkah kawalan serangga pula, perlu diketahui bahawa timun sering diserang oleh kumbang daun dan kutu daun.

Oleh itu bagi mengawal serangga kumbang daun tersebut, semburan dengan menggunakan racun carbaryl ataupun dengan malathion adalah yang paling efektif bagi masalah ini.

Untuk penyakit pula, anda hendaklah melakukan semburan menggunakan racun benomyl bagi mengawal penyakit kulapuk berdebu atau powdery mildew.

Setelah 7-8 minggu penanaman, penuaian sudah boleh dijalankan. Buah yang boleh dipetik hendaklah mencapai panjang lebih kurang 15-20cm. Untuk menjalankan pemetikan buah secara kemas dan bersih, sebaiknya menggunakan gunting atau sekateur yang tajam.

Penanaman timun amatlah berpotensi tinggi untuk diusahakan berikutan daripada permintaan yang semakin meningkat. Sudah jelas dan nyata bahawa ianya membuka sebuah peluang besar kepada masyarakat yang ingin menambah pendapatan melalui aktiviti pertanian. Dengan pengurusan tanaman yang berkesan, pulangan hasil akan lebih terjamin dan dan pengusaha dapat meraih keuntungan pada tahap maksima. Diharapkan melalui artikel ini, ianya memberi pendedahan kepada anda untuk memulakan penanaman timun ini.

Diharap artikel cara tanam timun ini dapat membantu anda untuk menanam timun dengan cara yang betul.

Bili Biji Benih Timun Di Sini

Artikel yang berkaitan: Khasiat Timun Kepada Kesihatan

Cara Tanam pokok lain yang anda perlu tahu:

Jabatan Pertanian (2006). Panduan menanam timun. BP. 06/02.06/15RYaseer Suhaimi Mohd (2020). Penanaman timun secara fertigasi. Buletin Teknologi MARDI: Bil. 18 91 – 97


Cara Tanam Kacang Bendi yang Betul dan Mudah

Bagaimana cara tanam kacang bendi yang betul dan mudah? Artikel ini akan membincang cara yang betul untuk tanam kacang bendi dengan mudah.

Kacang Bendi (Abelmoschus esculentus (L.) Moench.) telah diedarkan dan ditanam di daratan Afrika, Amerika, Eropah dan Asia (Calisir et al, 2005). Menurut Sunarjono & Febriani (2018), tumbuhan bendi ialah tanaman sayur dari family Malvaceae, berbentuk semak samun. Batangnya lembut, kira-kira satu meter tinggi, mempunyai beberapa cabang, berbulu lembut hingga bulu kasar. Jari berdaun lebar dan tangkai panjang. Terdapat banyak jenis bendi yang berbeza, tetapi yang paling dikenali iaitu bendi hijau dan bendi merah. Penamaannya berdasarkan warna buah bendi.

Bendi telah dikenali sebagai tumbuhan serbaguna kerana hampir semua bahagian tanaman boleh digunakan. Batang tanaman bendi boleh digunakan untuk bahan bakar. Selain itu, batang tanaman bendi juga digunakan sebagai serat yang dapat digunakan dalam pembuatan pulpa kertas. Daun bendi muda biasanya digunakan oleh orang Afrika sebagai sayur seperti bayam. Buah muda boleh digunakan dengan memasaknya sebagai sayur, goreng, atau sebagai sayur segar. Lendir buah Bendi mempunyai sifat sebagai julap dan memudahkan pembuangan air besar. Buah Bendi juga biasa dimakan dengan cara mengiris dan kemudian menggoreng. Lendir dari buah bendi boleh juga digunakan sebagai pengemulsi dalam industri makanan dan kertas.

Biji Bendi ialah sumber protein yang hebat dengan lisin sebagai asid amino, jadi biji bendi sangat baik apabila dimasak sebagai sarapan pagi. Selain itu, biji bendi juga mengandung protein, lemak dan serat, serta mineral yang diperlukan oleh tubuh, seperti kalium, natrium, magnesium, kalsium, zat besi, dan zink. Lebih-lebih lagi, biji bendi mengandungi antioksidan, polifenol, dan flavonoid, sehingga mereka dapat menghilangkan keletihan dan mencegah tekanan oksidatif dan berpotensi untuk mengurangkan risiko diabetes dan penyakit Alzheimer.

Bendi tergolong tumbuhan tropika yang boleh tumbuh di seluruh wilayah Malaysia, baik di dataran tinggi dan rendah. Pertumbuhan optimum bendi ialah pada tanah berpasir, gembur, subur dan air tersedia selalu dengan pH 6.5-7.5.

Benih bendi mesti benih yang sudah tua dan warnanya kehitaman. Untuk mengetahui benih yang berkualiti tinggi, rendam biji dalam air dan pilih biji yang tenggelam. Benih disemai terlebih dahulu dalam polibeg menggunakan media tanah. Biji yang tumbuh kemudiannya dipindahkan ke ladang, biasanya berumur lebih kurang 2 minggu.

Sebelum menanam pastikan tanahnya longgar dan bersih dari rumpai. Apabila pH tanah kurang dari 6.5 berikan dolomit secara keseluruhan. Buat batas berukuran 1 x 10 m dengan jarak 1 m antara batas. Selepas itu, berikan baja dari sisa haiwan 1 kg setiap batas. Jarak antara pokok yang digunakan ialah 70 cm dengan satu deretan pokok per batas. Penanaman dilakukan dengan menanam satu biji setiap lubang penanaman.

Penyediaan baja KCl dan Urea

Pembajaan dilakukan secara beransur-ansur, iaitu pada 3 bulan selepas penanaman dan 6 bulan selepas penanaman. Dos baja yang digunakan dalam penanaman ialah 20 gram urea/pokok dan 15 gram KCl/pokok. Baja digunakan dengan menanamnya di sebelah lubang biji bendi dengan jarak 10 cm.

Bendi memerlukan keadaan tanah yang sedikit lembap, jika tidak hujan, ia mesti disiram setiap dua kali sehari. Penyiraman dilakukan 2 kali sehari pada waktu pagi dan petang. Pembersihan rumpai dilakukan dengan membuang rumpai yang tumbuh di batas agar tidak mengganggu pertumbuhan pokok bendi. Pembersihan rumpai perlulah dilakukan 2 minggu sekali, terutamanya semasa pokok muda iaitu berumur 0-2 bulan. Namun sekiranya diperlukan, penanaman hendaklah menggunakan mulsa plastik hitam agar lebih bersih dari rumpai.

Penyakit yang sering menyerang pokok bendi ialah bintik cercospora dan layu fusarium. Perosak yang sering menyerang ialah whitefly, penggerek buah dan nematode. Untuk mengelakkan ini, gunakan racun perosak secara selektif dan mengikut dos yang disyorkan.

Pokok bendi mekar setelah 50 hari dan berbuah setelah 82 hari. Buah yang disudah masak ialah bersaiz 7-9 cm. Buahnya boleh dituai setiap 2 hari sehingga usia buahnya seragam. Setelah menuai masukkan ke dalam peti sejuk untuk lebih tahan lama. Selepas itu, bendi dapat terus tumbuh dan berbuah hingga usia lebih kurang 5-6 bulan.

Diharapkan artikel cara tanam kacang bendi ini akan memudahkan anda untuk menanam kacang bendi di ladang mahupun di rumah anda.

Bili biji benih bendi di sini

Calisir, S., Ozcan, M., Haciseferogullari, H., Yidiz, M.U., 2005. A study on some physico-chemical properties of Turkey okra (Hibiscus esculenta, L.) seeds.Journal of Food Engineering 68, 73–78.Sunarjono, H., & Febriani, A.N. 2018. Bertanam Sayuran Buah. Penebar Swadaya. Jakarta.